উন্নয়নশীল মুসলিম দেশের নেতারা আজ আবুজায় কথা বলবেন | বিশ্ব | DW | 08.07.2010\nউন্নয়নশীল মুসলিম দেশের নেতারা আজ আবুজায় কথা বলবেন\nনাইজিরিয়ার রাজধানীতে শুরু হচ্ছে উন্নয়নশীল মুসলিম দেশগুলোর সংগঠন ডি-৮'এর সম্মেলন৷ সদস্য দেশগুলির মধ্যে বাংলাদেশ, মিসর, ইন্দোনেশিয়া, ইরান, মালয়েশিয়া, নাইজিরিয়া, পাকিস্তান ও তুরস্কের সরকার প্রধানরা সম্মেলনে বক্তব্য রাখবেন৷\nইরানি প্রেসিডেন্ট মাহমুদ আহমেদিনেজাদ\nনাইজিরিয়ার রাজধানীতে শুরু হয়েছে উন্নয়নশীল মুসলিম দেশগুলোর সংগঠন ডি-৮'এর সম্মেলন৷ সদস্য দেশগুলির মধ্যে বাংলাদেশ, মিসর, ইন্দোনেশিয়া, ইরান, মালয়েশিয়া, নাইজিরিয়া, পাকিস্তান ও তুরস্কের সরকার প্রধানরা সম্মেলনের মূল পর্বে বক্তব্য রাখছেন৷\nআটটি উন্নয়নশীল মুসলিমদেশের নেতারা এখন আবুজায়৷ ডি এইট এর এবারের এই বৈঠককে মূলত সরকার প্রধানরা দেখছেন বাণিজ্য বৃদ্ধির একটি সুন্দর প্লাটফর্ম হিসাবে৷ সম্মেলনের লক্ষ্যও একই৷ আর তাই এই নেতারা সম্মেলনের মূল পর্বে সদস্য দেশগুলোর মধ্যে বাণিজ্য দ্বিগুণ করতে একমত হয়েছেন বলেই জানাচ্ছেন সরকারি কমর্কর্তারা৷ ১৯৯৭ সালে গঠিত হয় এই গোষ্ঠী৷ সম্মেলনের স্বাগতিক এবং বর্তমান সভাপতি তেল সমৃদ্ধ দেশ নাইজিরিয়ার প্রেসিডেন্ট ড. গুডলাক এবেলি জনাথান কেবল সরকারের একার পক্ষে লক্ষে এগুনো সম্ভব নয়, তাই নিজেদের মধ্যে বাণিজ্য বৃদ্ধিতে সহায়তা নিতে হবে বেসরকারি প্রতিষ্ঠানগুলোকে সঙ্গে নিয়েই৷\nকিন্তু দেশগুলোর মধ্যে বাণিজ্য চুক্তিতে এখনো ছয়টি দেশের অনুমোদন আসেনি৷ ইরান এবং মালয়েশিয়া সরকার কেবল চুক্তিটি অনুমোদন করেছে৷ ফলে ২০১১ সাল থেকে এই চুক্তির কার্যকারিতা শুরুর বিষয়ে প্রশ্ন থেকেই গেছে, এমনটাই বলছেন বিশেষজ্ঞরা৷\nবাংলাদেশের প্রধানমন্ত্রী শেখ হাসিনা সদস্য দেশগুলোর মধ্যে বাণিজ্য বৃদ্ধি না হওয়ার প্রধান কারণ হিসাবে বাড়তি ট্যারিফকেই বাধা হিসাবে উল্লেখ করেছেন৷ তিনি বাণিজ্য বাধা সৃষ্টিকারী এই সব কর তুলে নিতে সদস্য দেশগুলোর প্রতি আহ্বান জানিয়েছেন৷\nএই সম্মেলনে যোগ দিতে এখন আবুজায় রয়েছেন ইরানি প্রেসিডেন্ট মাহমুদ আহমেদিনেজাদ৷ বুধবার রাতে স্থানীয় ইরানি দূতাবাসে আয়োজিত এক অনুষ্ঠানে তিনি তাঁর স্বভাবসুলভ ভাবেই , মার্কিন যুক্তরাষ্ট্রকে বিশ্ব স্বৈরাচার বলে উল্লেখ করেছেন৷ একই সঙ্গে তিনি ইসরায়েলের উপর কষাঘাতেরও আহ্বান জানিয়েছেন৷ তিনি মার্কিন যুক্তরাষ্ট্রের উদ্দেশ্যে বলেন, ‘তারা স্বঘোষিত বিশ্ব নেতা৷ আর এ ধরণের নেতারা যে স্বৈরাচার হয়, সে বিষয়টি সকলকেই জানতে হবে৷' তিনি বলেছেন, ‘বিশ্বে স্বৈরাচারের দিন শেষ হয়ে গেছে৷'\nএদিকে, বাংলাদেশের প্রধানমন্ত্রী শেখ হাসিনা নাইজিরিয়ার প্রেসিডেন্ট ড. গুডলাকের সঙ্গে তাঁর বাসভবনে সাক্ষাৎকালে বাংলাদেশ থেকে ওষুধ, চামড়া, পাটজাত সামগ্রী এবং সিরামিক ও হিমায়িত খাদ্যসহ বাংলাদেশের মানসম্পন্ন পণ্য আমদানির পাশাপাশি আইটি বিশেষজ্ঞ, চিকিৎসক, প্রকৌশলী ও অন্যান্য পেশাজীবীদের নিয়োগ দেয়ার আহ্বান জানিয়েছেন৷\nবাংলাদেশে নাইজিরিয়ার দূতাবাস প্রসঙ্গে দেশটির প্রেসিডেন্ট শেখ হাসিনাকে বলেন, তার সরকার দু'দেশের মধ্যে সহযোগিতা আরো সম্প্রসারণের লক্ষ্যে বাংলাদেশে দূতাবাস খোলার বিষয় সক্রিয়ভাবে বিবেচনা করছে৷\nবৈঠককালে শেখ হাসিনা দারিদ্র্য বিমোচনে ক্ষুদ্র ঋণ ও নারীর ক্ষমতায়ন এবং সরকারি ও বেসরকারি পর্যায়ে সফর ও সন্ত্রাসবাদ দমনে সহযোগিতা বৃদ্ধির বিষয়ে অভিজ্ঞতা বিনিময়ের ওপর গুরুত্ব আরোপ করেন৷\nউল্লেখ্য, ৮টি উন্নয়নশীল মুসলিম দেশকে নিয়ে ১৯৯৭ সালে গঠিত হয় ডি-৮ (উন্নয়নশীল-৮) গোষ্ঠী৷ গত ৪ঠা জুলাই থেকে শুরু হয়েছে এই সম্মেলন৷ আজ মূল পর্ব৷ এবং সেখানেই সরকার প্রধানরা ডি-৮ পররাষ্ট্রমন্ত্রীদের ১৩তম অধিবেশনের রিপোর্টের ওপর আলোচনা ও সিদ্ধান্ত নেবেন৷\nকি-ওয়ার্ডস D-8 : Iran, Bangladesh, ইরান, বাংলাদেশ, ডি-৮ সম্মেলন, মাহমুদ আহমেদিনেজাদ


শিক্ষাপ্রতিষ্ঠান খোলার ১৫ দিনের মধ্যেই এইচএসসি পরীক্ষা! | বাংলার কন্ঠস্বর । BanglarKonthosor.Com\nHome » শিক্ষা » শিক্ষাপ্রতিষ্ঠান খোলার ১৫ দিনের মধ্যেই এইচএসসি পরীক্ষা!\nশিক্ষাপ্রতিষ্ঠান খোলার ১৫ দিনের মধ্যেই এইচএসসি পরীক্ষা!\nবাংলার কন্ঠস্বর // করোনা পরিস্থিতি স্বাভাবিক হলে একযোগে দেশের সব শিক্ষাপ্রতিষ্ঠানে পরীক্ষা নেয়ার প্রস্তুতি নিচ্ছে সংশ্লিষ্টরা। সেশনজট এড়াতেই এ ধরনের প্রস্তুতি। এ ছাড়া করোনার এই সময়ে শিক্ষাকার্যক্রম চালিয়ে নিতে বিকল্প ব্যবস্থায় ক্লাস চালু রাখারও চিন্তা করা হচ্ছে।\nসংশ্লিষ্ট সূত্র জানায়, বর্তমানে সব শিক্ষাপ্রতিষ্ঠান বন্ধ থাকায় স্থবির হয়ে পড়েছে শিক্ষাকার্যক্রম। ফলে ক্ষতির সম্মুখীন হচ্ছে প্রাথমিক থেকে শুরু করে উচ্চশিক্ষা পর্যন্ত কয়েক কোটি শিক্ষার্থী। করোনার কারণে স্থগিত করা হয়েছে এইচএসসি পরীক্ষা। গত ২ এপ্রিল এ পরীক্ষা শুরুর কথা ছিল। কবে নেয়া হবে সেটি এখনো নিশ্চিত নয়।\nঅন্যদিকে প্রাথমিক স্কুলের প্রথম সাময়িক পরীক্ষা বাতিল করা হয়েছে। একই সাথে মাধ্যমিক পর্যায়ের ষষ্ঠ থেকে দশম শ্রেণির ত্রি-বার্ষিক পরীক্ষাও নেয়া যাচ্ছে না। এই অবস্থায় শিক্ষার্থীরা যাতে পাঠ্যবই থেকে দূরে সরে না থাকে সে জন্য প্রাথমিক এবং মাধ্যমিক পর্যায়ের সব শ্রেণীর আলাদা আলাদা ক্লাস নেয়া হচ্ছে সংসদ টিভিতে।\nকলেজ এবং সরকারি ও বেসরকারি বিশ্ববিদ্যালয়ের শিক্ষার্থীদের জন্যও অনলাইনে ক্লাস নেয়ার ব্যবস্থা করা হয়েছে।\nসূত্র জানায়, শিক্ষার্থীদের জন্য টিভি বা অনলাইনে ক্লাস চালু রাখার উদ্দেশ্য হলো, পরিস্থিতি স্বাভাবিক হলে যাতে সব শ্রেণির পরীক্ষার আয়োজন করা যায়। একই সাথে ঢাকা শিক্ষা বোর্ড থেকেও আগাম ঘোষণা দেয়া হয়েছে স্কুল খোলার ১৫ দিনের মধ্যেই এইচএসসি ও সমমানের পরীক্ষা নেয়া হবে।\nএ দিকে গতকাল রোববার জাতীয় বিশ্ববিদ্যালয়ের অধিভুক্ত দুই হাজার দুইশত ৬০টি কলেজকে তাদের পাঠকার্যক্রম অনলাইনে চালানোর নির্দেশনা দিয়েছেন ভিসি প্রফেসর ড. হারুন অর রশিদ। অন্যদিকে দেশের ১০৫টি বেসরকারি বিশ্ববিদ্যালয় তাদের পাঠকার্যক্রম অনলাইনে চালুর অনুমতি পেয়েছে।\nগত ৩০ এপ্রিল ত্রি-পক্ষীয় এক সভার পর শিক্ষামন্ত্রী ডা. দীপু মনি কয়েকটি শর্তে বেসরকারি বিশ্ববিদ্যালয়গুলোকে অনলাইনে কার্যক্রম চালনার অনুমতি দিয়েছেন।\nবেসরকারি বিশ্ববিদ্যালয় সমিতির সভাপতি শেখ কবির হোসেন জানান, এখন আমরা অনলাইনে ক্লাস চালু রাখতে চাই। পরে পরিস্থিতি স্বাভাবিক হলে একযোগে পরীক্ষা ও খাতা মূল্যায়ন করা হবে।\nশিক্ষাসচিব মো. মাহবুব হোসেন এ বিষয়ে জানিয়েছেন, আমরা অগ্রাধিকার দিতে চাই শিক্ষার্থীদের। তাদের নিরাপত্তার কথা চিন্তা করেই শিক্ষাপ্রতিষ্ঠান আগেই বন্ধ ঘোষণা করা হয়েছে। আর এই দীর্ঘ ছুটির মধ্যে তাদের পড়াশোনার যাতে কোনো ঘাটতি বা গ্যাপ না হয় তাই সংসদ টিভিতে নিয়মিত ক্লাস চালু করা হয়েছে। করোনা কেটে গেলে এই ক্লাসের আলোকেই পরীক্ষা নেয়া হবে। আশা করছি, শিক্ষার্থীদের সেশনজট হবে না, পড়াশোনাতেও কোনো ব্যাঘাত ঘটবে না।\nPrevious: করোনায় থেমে নেই পদ্মা সেতুর কাজ, আজ বসছে ২৯তম স্প্যান\nNext: স্ত্রীসহ করোনায় আক্রান্ত বিটিভির মহাপরিচালক


বোরখা-হিজাব, শাঁখা-সিঁদুর এবং নারীবাদ – পাল্লাহু । pAllahu\nPosted on March 26, 2019 March 26, 2019 by দাঁড়িপাল্লা ধমাধম\nকোনো এক নাস্তিকের আবলামি দেইখা অন্য কোনো নাস্তিক আজ পর্যন্ত নাস্তিকতা ত্যাগ কইরা, মানে নাস্তিক থিকা প্রথাগত ধর্মে বিশ্বাসী আস্তিক হইছে? অন্তত আমি কাউরে দেখি নাই। সেই যে এক সাদাইয়া কোথায় জানি গোলাগুলি করছিল, পরে জানা গেলো সে নাস্তিক–ওই ঘটনার পরেও কোনো নাস্তিক কি নাস্তিকতা ত্যাগ কইরা নাস্তিক থিকা আস্তিক হইছিল? মনে হয় না।\nসাধারণত ওরকম কেন হয় না? কারণ–আস্তিকরা যেহেতু তাদের ধর্মীয় বিধিবিধান ও প্রথা মেনে সমস্ত কাজ সম্পাদন করে, তাই তাদের কর্মের দায় তাদের ধর্মের উপর গিয়ে পড়ে। এদের নিজস্ব কোনো ইচ্ছা নাই, সবই উপরওয়ালার ইচ্ছা। আবার অন্যদের দৃষ্টিতে খারাপ–এমন কোনো কাজ করলেও শয়তানের উপর দোষ চাপায়। নাস্তিকরা উলটা–ব্যক্তি কেন্দ্রিক…\nকোনো আস্তিক যখন প্রথাগত ধর্ম ত্যাগ করে নাস্তিক হয়, তখন সে একই সাথে ধর্মীয় বিধি-বিধান, প্রথা, ইত্যাদিও ত্যাগ করে একজন স্বতন্ত্র মানুষে পরিনত হয় এবং নিজের বিবেক-বুদ্ধি দিয়ে পরিচালিত হয়। তখন তার সমস্ত কাজকর্মের দায় একান্তই তার নিজের, কেননা নাস্তিকদের কোনো নির্দিষ্ট ম্যানুয়াল নেই যা মেনে সে তার কাজকর্ম করে। এ কারণে কোনো নাস্তিক আবলামি করলে অন্য কোনো নাস্তিক সেটার দায় গ্রহণ করে না।\n২) এবার নারীবাদ-নারীবাদী প্রসঙ্গ :\nতার আগে অনলাইনে বহুল প্রচলিত দুইটা বিতর্কিত প্রশ্ন–প্রথাগত ধর্মে বিশ্বাসী হয়েও কি নারীবাদী হওয়া যায়? বোরখা-হিজাব, শাঁখা-সিঁদুর পরেও কি নারীবাদী হওয়া যায়?\nহুমায়ুন আজাদের ‘নারী’ গ্রন্থে নারীবাদের একটা সহজ-সংক্ষিপ্ত সংজ্ঞা আছে–নারী-পুরুষের সাম্য ও সমান অধিকারে বিশ্বাসই হলো নারীবাদ। আর এই সাম্য ও সমান অধিকারে যিনি বিশ্বাস করেন, তিনিই নারীবাদী।\nএবার প্রশ্ন–প্রথাগত ধর্মে বিশ্বাস রেখে, ধর্মীয় বিধিবিধান মেনে চলেও কি\nনারী-পুরুষের সাম্য ও সমান অধিকারে বিশ্বাস রাখা সম্ভব, অর্থাৎ নারীবাদী হওয়া যায়?–এই প্রশ্নের পক্ষে-বিপক্ষে নানান মতামত দেয়া সম্ভব। তবে যারা বলেন যে–প্রথাগত আস্তিক হয়েও নারীবাদী হওয়া যায়, তাদের কাছে একটা পালটা প্রশ্ন তুলে ধরা যায়–নারীবাদ প্রথাগত ধর্মগুলোর সাথে সাংঘর্ষিক কি না? অর্থাৎ আপনি যে ধর্মে বিশ্বাসী, সেই ধর্ম নারী-পুরুষের সমান অধিকার দেয় কি না…\nইসলাম ধর্মে নারী পুরুষের অর্ধেক সম্পত্তি পায়, আর হিন্দু ধর্মে একেবারেই পায় না। (অনেকে ভারতের উদাহরণ তুলে বলতে পারেন যে, ভারতে হিন্দু নারী-পুরুষ বাপের সম্পত্তিতে সমান অধিকার পায়–এক্ষেত্রে মনে রাখা উচিত, আমরা কথা বলছি ধর্ম নিয়ে, আর রাষ্ট্রীয় আইন ধর্ম নয়।) নারী-পুরুষের সমান অধিকার নিয়ে ধর্ম থেকে আর বেশি উদাহরণ দিয়ে শুধু শুধু পোস্ট বড় করার মানে নেই, কারণ ধর্মের একটা ফুটাই যথেষ্ঠ। তাহলে দেখা যাচ্ছে, নারীবাদ নারী-পুরুষের যে সাম্য ও সমান অধিকারের কথা বলে সেটা প্রথাগত ধর্ম সমর্থন করে না।\n৩) এবার বোরখা-হিজাব, শাঁখা-সিঁদুর প্রসঙ্গে ফিরে যাই। অনেকের মতে পোশাক-পরিচ্ছদ একান্তই ব্যক্তিগত বিষয়। কে কতটুকু কাপড় পরবে, কে কতটুকু খুলবে–এগুলা যার যার ব্যক্তিগত ব্যাপার। (এই পর্যন্ত একমত।) এই হিসাবে বোরখা-হিজাব, শাঁখা-সিঁদুর ইত্যাদিকেও ব্যক্তিগত ব্যাপার বলে ধরতে চান। কিন্তু বোরখা-হিজাব, শাঁখা-সিঁদুর কি আসলেই ব্যক্তিগত, না কি এগুলা ধর্মীয় প্রথা? ধর্ম যদি না বলত তাহলে কি কেউ এগুলা পরত? ইসলাম ধর্মে বিশ্বাসী কোনো নারী কি শাঁখা-সিঁদুর পরবে? হিন্দু ধর্মে বিশ্বাসী কোনো নারী কি বোরখা-হিজাব পরবে? বা কোনো অবিবাহিত হিন্দু নারী কি সবসময় শাঁখা-সিঁদুর পরে ঘুরে বেড়ায়? হ্যাঁ, কেউ কেউ মজা করে, বা বিশেষ কোনো অনুষ্ঠানে, বা অভিনয়ের সময় মাঝে মাঝে পরতে পারে–কিন্তু এগুলা ধর্তব্যের মধ্যে পড়ে না।\n৪) আহমদ ছফার ‘বাঙালি মুসলমানের মন‘ পড়ে আমরা কী করি? মুসলমানদের নিয়া হাসাহাসি করি। কেন করি? তাদের স্ববিরোধিতা বা হিপোক্রেসি দেখে। নাস্তিক তো বটেই, অনেক মুসলমানও এই ঘটনাগুলো দেখে হাসে।\nএখন কেউ প্রথাগত আস্তিক হয়েও যদি আবার নারীবাদ সমর্থন করে–করতেই পারে… অর্থাৎ আস্তিক হয়েও নিজেকে আবার নারীবাদী বলতে পারে, বোরখা-হিজাব, শাঁখা-সিঁদুর পরেও নারীবাদী সাজতে পারে, কিন্তু ব্যাপারটা শেষ পর্যন্ত ওই আহমদ ছফার ‘বাঙালি মুসলমানের মন’-এর মতোই স্ববিরোধী-হিপোক্রেসি। আস্তিক হয়ে বা বোরখা-হিজাব, শাঁখা-সিঁদুর পরে নারীবাদী হওয়া যায় কি না–সেই ব্যাপারে জাজমেন্টাল না হয়ে শুধু একটা কথাই বলা যায়– বিষয়টা শেষ পর্যন্ত হাস্যকর। (আপনার যেমন হাস্যকর হওয়ার অধিকার আছে, তেমনি হাস্যকর কোনো কিছু নিয়া হাসাহাসি করাও অধিকার আমার আছে।)\n৫) আপনি নারী-পুরুষের সাম্য ও সমান অধিকারে বিশ্বাস করেন, নারীবাদ সমর্থন করেন–কিন্তু আপনি যদি ওই ‘হাস্যকর’ টাইপের কেউ না হন, তাহলে ধরে নিচ্ছি আপনি নাস্তিক। অর্থাৎ আগে নাস্তিক, তারপর নারীবাদী… তাহলে অন্য কোনো নারীবাদীর কোনো কর্মকাণ্ড যদি আপনার কাছে আবলামী মনে হয়, তাহলে এই আবলামী ওই নারীবাদীর একান্তই ব্যক্তিগত ব্যাপার না মনে করে ওই আবলামিটাকে পুরা নারীবাদের উপর চাপিয়ে দিয়ে নিজে নারীবাদ থেকে সরে যাওয়ার মতো আবলামি কেন করেন?\nআর হুমায়ুন আজাদ বাংলায় এত সহজ করে নারীবাদ ও নারীবাদী-এর সংজ্ঞা বানিয়ে দেয়ার পরেও যারা বুঝেও না বোঝার ভান করেন বা মনে করেন যে–নারীবাদ হলো পুরুষতন্ত্রের মতোই আরেকটা ব্যাপার–নারীতন্ত্র, বা নারীবাদকে যারা পুরুষতন্ত্রের বিপরীত কিছু হিসাবে দেখেন বা দেখাতে চান, ভেবে দেখলাম–তাদেরকে গালি দেয়ার চাইতে তাদেরকে নিয়ে হাসাহাসি করাই উত্তম।\nTags: নারীবাদ, নারীবাদী\nPrevious Previous post: মনের মানুষ\nNext Next post: বনানী অগ্নিকাণ্ড এবং আক্কেলওয়ালা দালালী


India vs South Africa: Ravi Shastri explains why his team lost2tests\nদুই টেস্টে কেন হার, সম্মানরক্ষার ম্যাচের আগে সাফাই দিলেন শাস্ত্রী\nPublished by: Sangbad Pratidin Digital | Posted: January 23, 2018 8:04 am| Updated: January 23, 2018 8:04 am\nসংবাদ প্রতিদিন ডিজিটাল ডেস্ক: মঙ্গলবারই প্রস্তুতির পালা শেষ। বুধবার ফের অ্যাসিড টেস্টের সামনে দাঁড়াতে হবে বিরাটবাহিনীকে। রবি শাস্ত্রী থেকে বিরাট কোহলি, সকলেই জানেন জোহানেসবার্গে হারলে কেউই তাঁদের ছেড়ে কথা বলবে না। বিদেশের মাটিতে হোয়াইটওয়াশ হলেই বিশ্বের এক নম্বর দলের কঙ্কালসার চেহারাটা সকলের সামনে বেরিয়ে আসবে।\n[৬ এপ্রিল শুরু এবারের আইপিএল, ফাইনাল মুম্বইয়ে]\nদল বাছাই থেকে ভারতের হতশ্রী ব্যাটিং, সবকিছুর জন্যই কাঠগড়ায় তোলা হয়েছে ক্যাপ্টেনকে। বিদেশে পারফরম্যান্সের গ্রাফ ভাল হওয়া সত্ত্বেও কেন রাহানেকে বসিয়ে রোহিত শর্মাকে খেলানো হল, এ প্রশ্ন বারবার উঠেছে। আর গত টেস্টে প্রথম একাদশ বাছাই নিয়ে বিরাটের সুরেই সুর মেলালেন শাস্ত্রী। সাংবাদিক সম্মেলনে বলে দিলেন, “রোহিতকে বসিয়ে রাহানেকে খেলালে ম্যাচের ফল যদি একই হত, তাহলে আপনারা উলটোটাই বলতেন। পুরো বিষয়টাই বাইশ গজে কে কেমন খেলল তার উপর নির্ভর করে।” যদিও টিম ইন্ডিয়ার প্র্যাকটিসে শেষ টেস্টে রাহানের অন্তর্ভুক্তির ইঙ্গিতই দিয়েছিলেন কোহলি। তাঁর সঙ্গে আলাদা করে নেট প্র্যাকটিস করতে, কথা বলতে দেখা গিয়েছিল রাহানেকে। তাছাড়া প্রথম দুটি ম্যাচে নজর কাড়তে ব্যর্থ দেশের মাটিতে ঝড় তোলা রোহিতও। তাই ফের দলে বদল দেখা গেলে অবাক হওয়ার কিছু নেই।\n[ইস্টবেঙ্গলে ক্ষমতা হ্রাস খালিদের, প্লাজার পরিবর্তে আসছে নয়া বিদেশি]\nশুধু রাহানেই নয়, দ্বিতীয় টেস্টে ভুবিকে না খেলানো নিয়েও বিরাটকে একহাত নিয়েছিলেন প্রাক্তনরা। তবে দু’ম্যাচে হারের জন্য অন্য বিষয়কে দায়ী করছেন শাস্ত্রী। দলের হেডস্যার জানিয়ে দিলেন, “দক্ষিণ আফ্রিকায় টেস্ট খেলতে নামার আগে কমপক্ষে আরও দশদিন প্র্যাকটিসের সুযোগ পাওয়া গেলে ভাল হত। এতে বাইরের পরিবেশের সঙ্গে মানিয়ে নিতে সুবিধা হত ক্রিকেটারদের। তবে এটা কোনও অজুহাত নয়। দুই দলের ক্ষেত্রে একই ভূমিকা নিয়েছে পিচ। তাই আমাদের ব্যাটিং ক্লিক করলেই শেষ টেস্টটা জমে যাবে।” অর্থাৎ হারের জন্য ঘুরিয়ে যেন বিসিসিআই-কেই খোঁচা দিয়ে রাখলেন শাস্ত্রী। কারণ শ্রীলঙ্কা সিরিজের জন্যই শেষ বেলায় দক্ষিণ আফ্রিকা পৌঁছেছিল দল। প্র্যাকটিস ম্যাচও যেমন খেলা হয়নি, তেমনই ক্রিকেটাররা বিশ্রামও পাননি। যদিও কেপটাউনে বিরাট জানিয়েছিলেন, তাঁরা যা প্রস্তুতি নিয়েছেন, সেটাই যথেষ্ট। তবে সিরিজ হাতছাড়া হওয়ার পর শাস্ত্রীর গলায় অন্য সুর। এরপর কিন্তু একটা প্রশ্ন উঠেই যাচ্ছে। সেঞ্চুরিয়নে হারের পরও কেন ভারতীয় দলকে তিনদিনের ছুটি দিয়ে দিলেন হেডস্যার? হারের হতাশা ভুলতে? নাকি তার চেয়ে ঢের বেশি জরুরি ছিল দলের অনুশীলন? জোহানেসবার্গে ব্যর্থ হলে এ প্রশ্নের মুখেও পড়তে হবে বিরাট কোহলির প্রিয় কোচকে।


সোনার বাংলাদেশ গড়তে শিক্ষার্থীদের স্বপ্ন দেখতে হবে: কুমিল্লায় শিক্ষামন্ত্রী - Ajker Comilla\nসোনার বাংলাদেশ গড়তে শিক্ষার্থীদের স্বপ্ন দেখতে হবে: কুমিল্লায় শিক্ষামন্ত্রী\nশিক্ষামন্ত্রী ডা. দীপু মনি বলেছেন,একটি স্বাধীন সার্বভৌমত্ব রাষ্ট্রের জন্য জাতির জনক বঙ্গবন্ধু শেখ মুজিবুর রহমান স্বপ্ন দেখেছিলেন। সে স্বপ্ন বাস্তবায়নে জন্য তারই কন্যা জননেত্রী শেখ হাসিনার নেতৃত্বে ২০৪১ সালের উন্নত রাষ্ট্র অর্জনে দেশ এগিয়ে যাচ্ছে। আজ যে অর্জনের স্বপ্ন আমরা দেখছি, তা বাস্তবায়নে শিক্ষার্থীরাই হবে মূল কারিগর। স্বপ্নের সোনার বাংলাদেশ গড়তে শিক্ষার্থীদের স্বপ্ন দেখতে হবে। তারাই আজকের বাংলাদেশকে একটি উন্নত রাষ্ট্র হিসেবে গড়ে তুলবে। ৪৯ তম শীতকালীন জাতীয় স্কুল, মাদ্রাসা ও কারিগরি শিক্ষা ক্রীড়া প্রাতিযোগিতার উদ্বোধনী অনুষ্ঠানে তিনি এই কথা বলেন। শুক্রবার (১৭ জানুয়ারি) কুমিল্লা শহীদ ধীরেন্দ্রনাথ দত্ত স্টেডিয়ামে এই অনুষ্ঠান হয়।\nশিক্ষার্থীদের উদ্দেশে শিক্ষামন্ত্রী আরও বলেন, ‘বাল্যবিবাহ, যৌতুক, যৌন হয়রানি, মাদক, সন্ত্রাস এবং জঙ্গিবাদী কর্মকান্ডের বিরুদ্ধে সোচ্চার হতে হবে। বাল্যবিবাহ প্রতিরোধ, নারীর ক্ষমতা বৃদ্ধি এবং জাতির উন্নয়নে শিক্ষার্থীরা অন্যতম অধ্যায়। শিক্ষার্থীরা সব ধরনের সংকীর্ণতা থেকে নিজেদের দূরে রাখবে। নিজেরা সচেতন হবে এবং অন্যদেরও সচেতন করবে। এই দেশকে শিক্ষার্থীরাই এগিয়ে নিয়ে যাবে। তারাই গড়ে তুলবে আগামীর সুখী-সমৃদ্ধ বাংলাদেশ।’\nমন্ত্রী বলেন, ‘আমরা বিজয়ী জাতি। আমরা মুক্তিযুদ্ধ করে বহু রক্তের বিনিময়ে বিজয় অর্জন করেছি। এই বিজয়ী জাতি কারও কাছে মাথানত করে না। জাতির জনক বঙ্গবন্ধু বলেছিলেন আমাদের কেউ দাবায়ে রাখতে পারবে না, সত্যি তাই। আজকের বাংলাদেশকে সারাবিশ্ব দেখছে এবং বলছে এই বাংলাদেশকে কেউ দামিয়ে রাখতে পারবে না।’\nবাংলাদেশ মাধ্যমিক ও উচ্চ শিক্ষা অধিদফতরের মহাপরিচালক প্রফেসর ড. সৈয়দ মো. গোলাম ফারুকের সভাপতিত্বে বিশেষ অতিথি হিসেবে বক্তব্য রাখেন শিক্ষা মন্ত্রালয়ের উপমন্ত্রী মহিবুল হাসান চৌধুরী এমপি, মাধ্যমিক ও উচ্চ শিক্ষা বিভাগের সচিব মো. মাহবুব হোসেন, কারিগরি ও মাদ্রাসা শিক্ষা বিভাগের সচিব মুনশী শাহাবুদ্দীন আহমেদ, কুমিল্লা জেলা প্রশাসক আবুল ফজল মীর, পুলিশ সুপার সৈয়দ নূরুল ইসলাম বিপিএম (বার) পিপিএম, কুমিল্লা সরকারী কলেজের অধ্যক্ষ অধ্যাপক রুহুল আমিন, ভিক্টোরিয়া কলেজের অধ্যক্ষ আবদুস রশিদ, কুমিল্লা সরকারী মহিলা কলেজের অধ্যক্ষ অধ্যাপক আবু নাছের প্রমুখ। স্বাগত বক্তব্য রাখেন কুমিল্লা মাধ্যমিক ও উচ্চমাধ্যমিক শিক্ষাবোর্ডের চেয়ারম্যান প্রফেসর মো. আবদুস ছালাম। ৬ দিন ব্যাপি এই প্রতিযোগিতা শেষ হবে ২২ জানুয়ারি। ৪৯ তম শীতকালীন জাতীয় স্কুল, মাদ্রাসা ও কারিগরি শিক্ষা ক্রীড়া প্রাতিযোগিতায় ১১টি শিক্ষা বোর্ডের ৮০৮ জন ক্রীড়াবিদ ৭টি ইভেন্টে অংশ নেবে। ব্যাডমিন্টন, ভলিবল, বাস্কেট বল, হকি, ক্রিকেট, টেবিল টেনিস ও এ্যাথলেটিকসে আলাদা আলাদা ভ্যানুতে অংশ নেবে ছেলে-মেয়েরা।\nলাকসামে কিশোরের রহস্যজনক মৃত্যু\nকুমিল্লার ব্রাহ্মণপাড়ায় গাজা ও ওয়ারেন্টের আসামীসহ ৩ জন গ্রেফতার\nচান্দিনায় ভন্ড কবিরাজের হাতে রোগীর মৃত্যু, ভন্ড কবিরাজ আটক\nকুমিল্লায় জাতীয় আইনগত সহায়তা দিবস- ২০১৯ পালিত\nদাউদকান্দিতে ইসলামী ঐক্যজোট নেতার গণসংযোগ\nদেশের প্রকৃতি কন্যা খ্যাত জাফলং ঘুরে আসুন এক দিনে, কম খরচে\nকুমিল্লায় ঈদ বাজারে খন্ড-কালীন চাকরিতে শিক্ষার্থীরা\nকুবিতে ভর্তি পরীক্ষা ২৩ ও ২৪ ফেব্রুয়ারি\nবুড়িচংয়ে কিটনাশক পানে ৩ সন্তানের জননীর আত্নহত্যা


নারী পুরুষের পর্দার বিষয়ে অসাধারন ব্যাখ্যা দিলেন জাকির নায়েক -... - খবর, সাস্থ,রূপচর্চা,মোবাইল টিপস,ভিডিও টিউটোরিয়াল,ডাউনলোড\nনারী পুরুষের পর্দার বিষয়ে অসাধারন ব্যাখ্যা দিলেন জাকির নায়েক ------------------...\nনারী পুরুষের পর্দার বিষয়ে অসাধারন ব্যাখ্যা দিলেন জাকির নায়েক\nইসলাম ডেস্ক : ইসলাম মানুষের জন্য সর্বশ্রেষ্ঠ জীবন্তযাপন পদ্ধতি। কেননা এর শিক্ষা অকার্যকর তত্ত্বাগত বাগাড়ম্বর নয় বরং মানুষের যাবতীয় সমস্যার নগদ ও বাস্তব সমাধান। স্বতন্ত্র ব্যক্তি ও সমাজিক সমস্যা, উভয় ক্ষেত্রেই ইসলামে প্রত্যক্ষ ফলাফর অর্জন করে। ইসলাম একারণেও শ্রেষ্ঠতম জীবন পদ্ধতি যে, এটা বাস্তব সম্মত বিশ্বজনীন ধর্ম। কোনো জাতি অথবা জাতীয় জনগোষ্ঠীর মধ্যে সীমাবদ্ধ নয়।\nতিনি বলেন, বড় বড় সকল ধর্ম নারী (প্রকাশের অযোগ্য) ও উৎপীড়ন জঘন্য অপরাধবলে ঘোষণা করে। ইসলামের শিক্ষাও তাই। তাহলে কি পার্থক্য ইসলাম ও অন্যান্য ধর্মের? পার্থক্যের বিষয়টা হলে ইসলাম শুধুমাত্র নারী মর্যাদার ওয়াজই করেনা বা (প্রকাশের অযোগ্য) ও উৎপীড়ণকে ঘৃনার সাথে জঘন্য অপরাধ হিসেবে পরিত্যাগ করতেই বলে না। সাথে সাথে সুস্পস্ট নির্দেশনাও দেয় কিভাবে সমাজ থেকে এই অপরাধ সম্পূর্ন বিলুপ্ত হয়ে যাবে।\nকুরআন নারীর পর্দা সম্পর্কে এভাবে বরেছেঃ আর (হে নবী) মোমেন স্ত্রীলোকদের বলুন! তারা যেন নিজেদের চোখ অবনত রাখে এবং নিজেদের লজ্জাস্থান সমূহের যথাযথ সংরক্ষণ করে। আর যেন প্রদর্শনী না করে তাদের রুপ-সৌন্দর্য ও অলংকারের। তবে এ সবের মধ্যে যা অনিবার্যভাবে প্রকাশ পেয়ে যায়। আর তারা যেন ঝুলিয়ে দেয় তাদের ওড়না তাদের বুকের ওপর। আর তারা প্রকাশ করবে না তাদের রুপ-সৌন্দর্য তাদের স্বামী অথবা তাদের পিতা অথবা তাদের স্বামীদের পিতা (শ্বশুর) অথবা তাদের পুত্র।(সূরা নূরঃ৩১)\nনারীকে কেন আল্লাহ হিজাব ধারণ করতে বরেছেন কুরআনে তা এভাবে বলা হয়েছে- হে নবী! আপনার স্ত্রীগণ ও কন্যাগণ এবং ঈমান গ্রহণকারী নারীদেরকে বলে দিন তারা যেন ঝুলিয়ে দেয়া তাদের নিজেদের ওপর তাদের বড় চাগর জাতীয় কিছু (যখন বাইরে যাবে)। এটা তাদের পরিচিতির জন্য ন্যুনতম (পোষাক) তাহলে তারা আর উৎপীড়িত হবে না। আর আল্লাহ তো আছেনই ক্ষমা দানকারী দয়াময়। (সূরা আহযাবঃ ৫৯)\nহিজাব বা পর্দা ইসলামের একটি বিধান। জ্যোতির্ময় কুরআন প্রথম উল্লেখ করেছে পুরুষের পর্দা। তারপরে তা নারীর জন্য। কুরআন বলে, (হে রাসূল!) মোমেন পুরুষদের বলোঃ তারা যেন নিজেদের চোখকে বাঁচিয়ে চলে। এবং নিজেদের লজ্জাস্থান সমূহ হেফাজত তরে। এটা তাদের আরো পবিত্র হয়ে ওঠার জন্য অত্যন্ত কার্যকর। (তাদের চরিত্র নির্মাণের জন্য) যা কিছুই তারা করে অবশ্য অবশ্যই আল্লাহ সে সব কিছু সম্পর্কেই খবর রাখবেন। (সূরা নূরঃ ৩০)\nযে মুহুর্তে একটি পুরুষ একজন নারীর প্রতি দৃষ্টিপাত করলো যদি কোনো ধরনের অশ্লিল চিন্তা মাথায় এসে যায় এই ভয়ে সাথে সাথে তার দৃষ্টি নামিয়ে নেবে। মহান আল্লাহ তা’য়ালা আমাদের সবাইকে পর্দার বিধান মেনে চলার তাওফিক দান করুন। আমীন\nফেইসবুকে আপনার এড Approve সমস্যার সমাধান (ভিডিও সহ)\nসুস্থ ও সুন্দর থাকার জন্য ১০টি স্বাস্থ্য বিষয়ক ‘টিপস’ (ভিডিও সহ)


» এখন গণমাধ্যম সবচেয়ে বেশি স্বাধীন : তথ্যমন্ত্রী The Daily Karatoa :: Online Edition\nরাত ২:২৯, শুক্রবার, ২৩শে নভেম্বর, ২০১৭ ইং\nবস্তুনিষ্ট সংবাদ পরিবেশনের জন্য সাপ্তাহিক পত্রিকার সম্পাদকের প্রতি আহ্বান জানিয়েছেন তথ্যমন্ত্রী হাসানুল হক ইনু। বৃহস্পতিবার বাংলাদেশ প্রেস ইনস্টিটিউট (পিআইবি) মিলনায়তনে বাংলাদেশ সাপ্তাহিক পত্রিকা সম্পাদক পরিষদের (বিএসপিপি) মতবিনিময় সভায় প্রধান অতিথির বক্তৃতায় এ আহ্বান জানান তিনি।\nতথ্যমন্ত্রী বলেন, বর্তমান সরকারের আমলে গণমাধ্যম সবচেয়ে বেশি স্বাধীন। এ কারণে এ শিল্পের বিকাশও হয়েছে বেশি। বর্তমান সরকার গণমাধ্যমের কাছে কোনো সহযোগিতা চায় না। সরকার তল্পিবাহক সাংবাদিকতাও চায় না, আবার জঙ্গিবাদের পক্ষের সাংবাদিকতাও চায় না। চায়, বস্তুনিষ্ট সংবাদ পরিবেশন। মিথ্যাচার কিংবা তথ্যের খন্ডিত চিত্র নয়, সরকারের ভুল-ক্রটি দেখিয়ে কঠোর সমালোচনা চায়।\nবিএনপি নেত্রী খালেদা জঙ্গিদের পৃষ্ঠপোষক উল্লেখ করে ইনু বলেন, গণতন্ত্রে খালেদা জিয়ার জায়গা নেই। আগামী নির্বাচনে যেন জঙ্গিদের পৃষ্ঠপোষক খালেদা জিয়া অংশগ্রহণ করতে না পারেন, সেজন্য তাদের বিরুদ্ধে কঠোর অবস্থান নিয়ে তাদের মুখোশ উন্মোচনে ভূমিকা রাখবেন। সাপ্তাহিক পত্রিকার সম্পাদকদের ১৪ দফা দাবির বিষয়ে তথ্যমন্ত্রী বলেন, আপনাদের সাংবাদিক হিসেবে দেখি, সম্পাদক হিসেবে না। সম্পাদকদের জন্য সরকারের পক্ষ থেকে কোনো প্লট কিংবা সুযোগ-সুবিধা দেওয়া হবে না। তবে সাংবাদিকদের জন্য সব ধরনের সুযোগ-সুবিধা দেওয়া হবে। এজন্য আপনাদের সবাইকে পিআইবির ট্রাস্ট্রি সদস্য হতে হবে। সংগঠনের সভাপতি রিন্টু আনোয়ারের সভাপতিত্বে মতবিনিময় সভায় বক্তব্য দেন বাংলাদেশ প্রেস কাউন্সিলের চেয়ারম্যান বিচারপতি মো. মমতাজ উদ্দিন, পিআইবি’র মহাপরিচালক মো. শাহ আলমগীর এবং দেশের বিভিন্ন এলাকা থেকে আসা সাপ্তাহিক পত্রিকার সম্পাদকরা।


ঘোষণামূলক মামলার আদ্যোপান্ত ও সহজ সমাধান।।\nby\tSikder\t/ Monday, 04 January 2021\t/ Published in Breaking News, Editorial, FEATURED, প্রফেশনাল, লেখাপড়া\nবর্তমানে দেওয়ানী আদালতে ঘোষণামূলক মামলা দায়ের এর প্রচলন ব্যাপকহারে শুরু হয়েছে; সাধারনত এই ঘোষণামূলক বা এই ধরনের মামলার সাথে আমরা খুব একটা পরিচিত না ; তাই এ সম্পর্কে ধারণাও অস্পষ্ট। চলুন দেখি কিছু আলোচনার মাধ্যমে ছোট ছোট করে ঘোষণামূলক মামলার আদ্যোপান্ত ও সহজ সমাধান।। পরিস্কার করার চেষ্টা করা যাক—-!\nক. ঘোষণামূলক মামলার সংজ্ঞাঃ (Definition of Declaratory suit):\nযদি কোন ব্যক্তি তার আইনগত পরিচয় এবং সম্পত্তিতে স্বত্বের অধিকার অন্য কেউ অস্বীকার করে তাহলে তার বিরুদ্ধে ঘোষণামূলক মামলা দায়ের করা যায় ;\nকথাটির অর্থ হচ্ছে কোন ব্যক্তি ঘোষণামূলক মামলা দায়ের করে তার আইনগত পরিচয় বা চরিত্র অথবা সম্পত্তির স্বত্ব রক্ষা করিতে পারবে; ঘোষণামূলক মামলার আদ্যোপান্ত ও সহজ সমাধান।।\nমুলতঃ আইনগত পরিচয় এবং আইনগত চরিত্র শব্দ দুটি একে অপরের সমার্থক শব্দ; যেমন বলা যায়-বেআইনী বরখাস্ত আদেশের বিরুদ্ধে চাকুরীতে থাকার অধিকার আইনগত পরিচয়ের অন্তর্ভুক্ত;\nআবার ধরেন যে, ছমিরন বেগমকে এস.এস.সি পরীক্ষার হল থেকে বেআইনী উপায়ে বহিষ্কার করা হলো। এক্ষেত্রে ছমিরন বেগম এস.এস.সি পাশ করেছে মর্মে ঘোষণা দেয়ার জন্য সুনির্দিষ্ট প্রতিকার (এস.আর) আইনের ৪২ ধারা অনুসারে মামলা দায়ের করতে পারবে।\nএখানে বলা যায় যে, ছমিরন বেগমের আইনগত পরিচয়ের উপর আঘাত আনা হয়েছে। তাই সে ঘোষণামূলক মামলা দায়ের করতে পারবে। স্বত্ব বা (Title) কথাটির সহজ অর্থ হল কোন স্থাবর সম্পত্তির উপর কারো মালিকানা উপস্থাপন করা। উদাহরণ – ইব্রাহিম শেখ ১২ শতাংশ জমির মালিক।\nএখন দেলবার শেখ যদি এই ১২ শতাংশ জমিতে ইব্রাহিম শেখ এর স্বত্ব (Title) অস্বীকার করে তাহলে ইব্রাহিম শেখ অভিযুক্ত দেলবার শেখ এর বিরুদ্ধে সুনির্দিষ্ট প্রতিকার আইনের ৪২ ধারা অনুযায়ী ১২ শতাংশ জমিতে ইব্রাহিম শেখ এর স্বত্ব আছে এই মর্মে ঘোষণামূলক মামলা দায়ের করতে পারবে।\nখ. ঘোষণামূলক মামলার প্রয়োজনীয়তা:\nকোন ব্যক্তির আইনগত পরিচয় রক্ষার জন্য ঘোষণামূলক মামলার প্রয়োজনীয়তা রয়েছে। কোন ব্যক্তি কোন পদের অধিকারী; এখন যদি অন্য কোন ব্যক্তি তাকে বেআইনীভাবে পদচ্যুত করে তাহলে পদচ্যুত ব্যক্তি ঘোষণামূলক মামলা দায়ের করে তার পদ ফিরে পেতে পারে।\nতাছাড়া কোন সম্পত্তিতে সম্পত্তির মালিকের অধিকার নিরবিচ্ছিন্ন এবং নির্বিঘ্ন করার জন্য ঘোষণামূলক মামলার প্রয়োজনীয়তা রয়েছে। মনে করুন, কামরুল হাসান কোন সম্পত্তির মালিক এবং দখলকার।\nএখন সাজিদ নামে কোন ব্যক্তি যদি সেই মালিকানা অস্বীকার করে কামরুল হাসানকে তার সম্পত্তি থেকে বেদখল করতে চায় তাহলে কামরুল হাসান উক্ত সম্পত্তির মালিক এবং দখলকার হিসেবে সাজিদের বিরুদ্ধে সুনির্দিষ্ট প্রতিকার আইনের ৪২ ধারা অনুযায়ী ঘোষণামূলক মামলা দায়ের করতে পারবে।\nগ. আদালতের বিবেচনামূলক ক্ষমতা:\nঘোষণামূলক মামলা মঞ্জুর করা কিংবা না করে আদালতের বিবেচনামূলক ক্ষমতা (Discretionary power)-এর উপর নির্ভর করে। আদালত তার সুবিবেচনামূলক ক্ষমতা ব্যবহার করে কোন বিষয় ঘোষণা প্রদান করতে পারেন আবার নাও করতে পারেন;\nতবে আদালত এই ক্ষমতা তার নিজের খেয়াল খুশিমত প্রয়োগ করতে পারেন না। এক্ষেত্রে আদালতকে কিছু নীতি মেনে চলতে হয়। সুনির্দিষ্ট প্রতিকার আইনের ২২ ধারা অনুযায়ী আদালতের সুবিবেচনামূলক ক্ষমতা সুষম, যুক্তিযুক্ত এবং বিচার কার্যাবলীর মূলনীতি দ্বারা নিয়ন্ত্রিত হতে হবে।\nঘ. আনুষাঙ্গিক প্রতিকার (Consequential relief):\nকোন মামলার মূল প্রতিকারের ফলস্বরূপ আগত প্রতিকারকে আনুষঙ্গিক প্রতিকার (Consequential relief) বলে। প্রধান কোন প্রতিকারের সহগামী প্রতিকার হলো আনুষঙ্গিক প্রতিকার;\nতার মানে কোন মামলায় মূল প্রতিকার ছাড়া অন্যান্য যে সকল প্রতিকার চাওয়া হয় তাই আনুষঙ্গিক প্রতিকার। উদাহরণ -স্বত্ব ঘোষণার মামলায় স্বত্ব ঘোষণার সাথে সাথে দখল উদ্ধারের প্রার্থনাও করতে হবে।\nএখানে স্বত্ব আছে এই মর্মে ঘোষণা চাওয়া মূল প্রতিকার। আর দখল উদ্ধারের প্রার্থনা আনুষঙ্গিক প্রতিকার; তার মানে বাদী যখন সম্পত্তির দখলে থাকবে না তখন বাদীকে আনুষঙ্গিক প্রতিকার হিসেবে দখল উদ্ধারের প্রার্থনাও করতে হবে। সুনির্দিষ্ট প্রতিকার আইনের ৪২ ধারায় স্বত্বের মামলায় আনুষঙ্গিক প্রতিকার প্রার্থনা করাকে বাধ্যতামূলক করা হয়েছে।\nঙ. অর্থ বিষয়ে ঘোষণামূলক মামলা:\nঅর্থ বিষয়ে কখনো ঘোষণামূলক মামলা দায়ের করা যায় না। অর্থ বিষয়ে সবসময় অর্থ মোকদ্দমা (Money suit) দায়ের করতে হবে; টাকা পাওয়ার ঘোষণা প্রদানের জন্য সুনির্দিষ্ট প্রতিকার আইনের ৪২ ধারার আওতায় মামলা দায়ের করা যায় না।\nবাদী যদি বিবাদীর নিকট হতে টাকা পাওয়ার অধিকারী হয় তাহলে বাদী টাকা পাওয়ার অধিকারী মর্মে ঘোষণা দাবী করতে পারবে না।\nচ. বিবাহ বিষয়ে ঘোষণামূলক মামলা:\nবিবাহ বিষয়ে ঘোষণামূলক মামলা করা যায়। বাদী বিবাদীকে বিবাহ করেছেন কিনা; এই মর্মে দেওয়ানী আদালতে ঘোষণামূলক মোকদ্দমা দায়ের করা যায়। বাদী এবং বিবাদী স্বামী এবং স্ত্রী কিনা এই মর্মেও ঘোষণামূলক মামলা দায়ের করা যায়।\nরোমেল আফরিনের সাথে বিবাহ বন্ধনে আবদ্ধ হয়নি এই মর্মে রোমেল ঘোষণামূলক মামলা দেওয়ানী আদালতে দায়ের করতে পারবে; ;-\nকারণ ইহা রোমেলের আইনগত চরিত্র-কে প্রভাবিত করে মামলার পক্ষগণের মধ্যে বিবাহ বিচ্ছেদ হয়েছে কিনা এই মর্মেও ঘোষণামূলক মামলা দায়ের করা যায়।\nছ. বেনামী কারবার নিয়ে ঘোষণামূলক মামলা:\nকোন বেনামীদার নিজেকে প্রকৃত মালিক বলে ঘোষণা করলে প্রকৃত মালিকের আইনগত অধিকার লঙ্ঘিত হয়; তার জন্য প্রকৃত মালিক বেনামদারকে বেনামদার ঘোষণার জন্য ঘোষণামূলক মামলা দায়ের করতে পারে।\nতবে বেনামী কারবারটি ১৯৮৪ সালের ১৪ এপ্রিলের পূর্বের হতে হবে; কারণ The Land Reforms Ordinance, 1984-এর ৫ ধারার মাধ্যমে সকল প্রকার বেনামী কারবার নিষিদ্ধ ঘোষণা করা হয়;\n৫ ধারায় বলা হয়েছে,”No person shall purchase any immovable property for his own benefit in the name of another person.”এই অধ্যাদেশ ১৯৮৪ সালের ১৪ এপ্রিল থেকে কার্যকর হয়।\nসুতরাং এই তারিখ হতে বেনামীতে সম্পত্তি ক্রয় করলে তার কোন আইনগত স্বীকৃতি থাকবে না; তার মানে যে ব্যক্তির নামে দলিল সম্পাদন ও রেজিস্ট্রেশন হবে সে ব্যক্তিই ক্রয়কৃত সম্পত্তির প্রকৃত মালিক বলে বিবেচিত হবে।\nবেনামী কারবারটি যদি ১৯৮৪ সালের ১৪ এপ্রিলের আগে হয়ে থাকে সেক্ষেত্রে ঘোষণামূলক মামলা দায়ের করা যাবে; ১৯৮৪ সালের ১৪ এপ্রিলের পর থেকে বেনামী কারবার করার আর কোন সুযোগ নেই; কারণ The Land Reforms Ordinance, 1984-এর ৫ ধারার মাধ্যমে বেনামী কারবার নিষিদ্ধ করা হয়েছে।\nজ. ট্রেডমার্ক সম্পর্কে ঘোষণামূলক মামলা:\nপ্রত্যেক ব্যক্তির কোন ট্রেডমার্ক নিরঙ্কুশভাবে ব্যবহারের অধিকার রয়েছে। কোন ব্যক্তির ট্রেডমার্ক ব্যবহারে হস্তক্ষেপ করলে;, তা তার আইনগত অধিকারে হস্তক্ষেপ বলে প্রতীয়মান হবে।\nতখন তিনি সুনির্দিষ্ট প্রতিকার আইনের ৪২ ধারা অনুসারে ঘোষণামূলক মামলা দায়ের করতে পারবেন।\nঝ. চাকুরী সংক্রান্ত ঘোষণামূলক মামলা:\nপুরোপুরি সরকারী কিংবা বিধিবদ্ধ সরকারী কর্তৃপক্ষের অধীনে নয় ;এমন চাকুরীর বিষয়ে সুনির্দিষ্ট প্রতিকার আইনের ৪২ ধারা অনুসারে ঘোষণামূলক মামলা দায়ের করা যায়;\nউদাহরণ- আধা সরকারী কলেজের শিক্ষকগণ তাদের চাকুরীর শর্তাবলী বিষয়ে ঘোষণামূলক মামলা দায়ের করতে পারেন।\nএখানে একটা কথা বলে রাখা প্রয়োজন, ১৯৮০ সালের প্রশাসনিক ট্রাইব্যুনাল আইন কার্যকর হওয়ার পর থেকে সরকারী ও বিধিবদ্ধ কর্তৃপক্ষের চাকুরীর শর্তাবলীর প্রশ্নে; কোন মামলা প্রশাসনিক ট্রাইব্যুনাল ছাড়া অন্য কোন আদালত গ্রহণ করতে পারবে না।\nThe Administrative Tribunal Act,1980-এর ৪ ধারায় সরকারী ও বিধিবদ্ধ কর্তৃপক্ষের চাকুরীর শর্ত ও অবস্থা সম্পর্কে বিচার করার একচেটিয়া ক্ষমতা প্রশাসনিক ট্রাইব্যুনালকে প্রদান করা হয়েছে।\nতার মানে ১৯৮০ সালের প্রশাসনিক ট্রাইব্যুনাল আইন কার্যকর হওয়ার পর থেকে; সরকারী কর্মচারী কর্মকর্তাদের চাকুরীর বিষয়ে ঘোষণামূলক মামলা দায়ের করা যাবে না।\nপরবর্তী সময়ে ১৯৮৪ সালে The Administrative Tribunal (Amendment) Ordinance, 1984 – জারির মাধ্যমে বিধিবদ্ধ সরকারী কর্তৃপক্ষের কর্মকর্তা-কর্মচারীদেরকেও প্রশাসনিক ট্রাইব্যুনালের আওতায় নিয়ে আসা হয়;\nতাই এখন সরকারী ও বিধিবদ্ধ কর্তৃপক্ষের চাকুরীতে নিয়োজিত কর্মকর্তা-কর্মচারীদের চাকুরী বিষয়ে অধিকার লঙ্ঘিত হলে প্রশাসনিক ট্রাইব্যুনালে মামলা দায়ের করতে হবে।\nআয়কর রিটার্ন কি? এটি না জমা দিলে কি বিপদ হতে পারে।\nঞ. ধর্মীয় অধিকার সম্পর্কে ঘোষণামূলক মামলা:\nধর্মীয় কাজ করার অধিকার একটি আইনগত অধিকার। তাই কেউ যদি ধর্মীয় অধিকারে হস্তক্ষেপ করে তাহলে সুনির্দিষ্ট প্রতিকার আইনের ৪২ ধারা অনুসারে ঘোষণামূলক মামলা দায়ের করা যায়।\nধর্মীয় কাজে হস্তক্ষেপ করা হতে বিরত রাখার জন্য ঘোষণামূলক মামলা দায়ের করা যায়; উদাহরণ- কোন প্রকার বিভক্তি ছাড়া কোন মসজিদে নামাজ আদায় করা মুসলমানদের আইনগত অধিকার।\nমসজিদের কাছে কেউ বাজনা বাজালে তা এই অধিকারে হস্তক্ষেপ বলে বিবেচিত হবে; ইহা হতে লোকজনকে বিরত রাখার জন্য ঘোষণামূলক মামলা দায়ের করা যাবে। [AIR 1964 Orissa 18]\nকোন মন্দিরের সেবাইতের অধিকার এবং এর সাথে জড়িত সম্মান ও সুবিধাদির অধিকার আইনগত অধিকার বলে গণ্য হবে; দেওয়ানী আদালতে ঘোষণামূলক মামলা দায়েরের মাধ্যমে এই অধিকার রক্ষা করা যাবে। ঘোষণামূলক মামলার আদ্যোপান্ত ও সহজ সমাধান।।\nট. ঘোষণামূলক মামলার তামাদির মেয়াদ:\nসাধারণত ঘোষণামূলক মামলা ৬ বছরের মধ্যে দায়ের করতে হয়; তামাদি আইনের ১২০ অনুচ্ছেদে বলা হয়েছে, ঘোষণামূলক মামলার প্রকৃত কারণ উদ্ভব হওয়ার সময় হতে ৬ বছরের মধ্যে ঘোষণামূলক মামলা দায়ের করতে হবে; ঘোষণামূলক মামলার আদ্যোপান্ত ও সহজ সমাধান।।\nএক্ষেত্রে কোন আনুষঙ্গিক প্রতিকারের প্রার্থনা করা যাবে না। আনুষঙ্গিক প্রতিকার চাওয়া হলে আনুষঙ্গিক প্রতিকারের প্রকৃতি অনুসারে তামাদির মেয়াদ নির্ধারিত হবে; উদাহরণ – কোন ব্যক্তি সম্পত্তি হতে বেদখল হলে স্বত্ব ঘোষণাসহ খাস-দখলের মামলা ১২ বছরের মধ্যে দায়ের করতে হবে। [PLD 1979 Pesh.87]\nঠ. ঘোষণামূলক মামলার কোর্ট ফি:\nসাধারণত ঘোষণামূলক মামলা দায়ের করতে হলে সর্বনিম্ন ৩০০ টাকা কোর্ট ফি দিতে হবে; কিন্তু আনুষঙ্গিক প্রতিকারসহ ঘোষণামূলক মামলা দায়ের করতে হলে মূল্যানুপাতিক কোর্ট ফি প্রদান করতে হবে।\nপরিশেষে বলতে চাই ঘোষণামূলক মামলা মূলত দেওয়ানী প্রকৃতির মামলা; এই ধরনের মামলা সবসময় দেওয়ানী আদালতে দায়ের করতে হয়; এই সম্পর্কে আমি ছোট ছোট আলোচনার মাধ্যমে পুরো বিষয়টা পরিষ্কার করার চেষ্টা করেছি; তাতে আপনারা কিছুটা উপকৃত হলেও আমার পরিশ্রম সার্থক হবে। ধন্যবাদ সবাইকে…\nলেখক : ছগির আহমেদ, সহকারী জজ, শরিয়তপুর জজ কোর্ট।\nTagged under: আইন, মামলা, সমস্যা ও সমাধান


বিকাল ০৮:০০, বৃহস্পতিবার\nআপডেট 07:18 PM, Jun ০৮ ২০১৮ Posted in : বিনোদন\nস্পোর্টস ডেস্ক, ৯ জুন : সাম্প্রতিক বছরগুলোতে এমন লজ্জার মধ্যে পড়তে হয়নি বাংলাদেশি ক্রিকেটারদের। আফগানিস্তানের সাথে ০-৩ এ হেরে যাবার পর সমালোচনা তাই থামছেই না। এরমধ্যেই বাংলাদেশ দল দেরাদুন থেকে দেশে ফিরেছে শুক্রবার বিকেলে। বিমানবন্দরে সংবাদমাধ্যমের মুখোমুখি হতে চাননি দলের কেউই। রীতিমতো লুকিয়েই বিমানবন্দর ছেড়েছেন দলের বেশির ভাগ সদস্য। ‘সবার আগে চলে গেছেন সাকিব!’—কোন খেলোয়াড় কখন, কীভাবে লুকিয়ে বিমানবন্দর ছেড়েছেন, ভিআইপি গেটে দাঁড়িয়ে সেটিই নিজেদের মধ্যে বলাবলি করছিলেন আনসার বাহিনীর কয়েকজন সদস্য। যে বিমানে ক্রিকেটাররা দেরাদুন থেকে দিল্লি হয়ে ঢাকায় পা রেখেছে, সেটি পৌঁছেছে বিকেল চারটার দিকে। বিমানবন্দরের আনুষ্ঠানিকতা কোনোভাবে শেষ করে বেশির ভাগ খেলোয়াড় বিমানবন্দর ছেড়েছেন সংবাদমাধ্যমকে এড়িয়ে।\nভালো খেললে খেলোয়াড়দের অভ্যর্থনা জানানোর লোকের অভাব হয় না। খারাপ খেললে বিমানবন্দরে সাংবাদিক আর বিসিবির লজিস্টিক বিভাগের দু-একজন ছাড়া কাউকে দেখা যায় না। শুক্রবারও সেটির ব্যতিক্রম হয়নি। দেরাদুন থেকে ঢাকার ভ্রমণক্লান্তি তো ছিলই, খেলোয়াড়দের বিষণ্ন মুখগুলোতে স্পষ্ট দেখা গেল আফগানিস্তানের বিপক্ষে ধবলধোলাইয়ে লজ্জা আর অপমানের দাগ। সাকিব আল হাসান চোখের পলকে বিমানবন্দর থেকে বেরিয়ে গেলেন। তামিম ইকবাল, মুশফিকুর রহিম, মাহমদুউল্লাহদের দেখাই মিলল না। কালো কাচের আড়াল হলেন কোর্টনি ওয়ালশসহ কোচিং স্টাফের দুজন সদস্য। বিকেলের সোনালি রোদ্দুরেও সৌম্য সরকার, লিটন দাস, আবু হায়দার, আবুল হাসান, মেহেদী হাসান মিরাজদের মুখে দেখা গেল রাজ্যের আঁধার!\nখেলোয়াড়েরা যে সংবাদকর্মীদের সামনে আসবেন না, আগে থেকেই তা অনুমান করা যাচ্ছিল। কঠিন সময়ে বেশির ভাগ সময়েই দলের প্রতিনিধি হিসেবে যিনি মিডিয়া সামলান, সেই ম্যানেজার খালেদ মাহমুদ পর্যন্ত শুক্রবার লুকিয়ে বাঁচলেন! বাংলাদেশ দল এই মুহূর্তে এতটাই নির্বাক, কারও যেন কিছু বলার নেই। ভাষা হারিয়ে ফেলেছেন সবাই! আফগানিস্তানের কাছে ধবলধোলাইয়ের পর আর কীই–বা বলার থাকে! বিমানবন্দর থেকে নাহয় লুকিয়ে বাঁচা গেল। কিন্তু পরিসংখ্যান-রেকর্ড থেকে কি সহজে মুক্তি মিলবে? আফগানদের কাছে ধবলধোলাই—এই তিক্ত স্মৃতি অবশ্যই বহুদিন তাড়া করে ফিরবে বাংলাদেশকে।


By নিউজডেস্ক on\t জুন ৪, ২০২০ জাতীয়, রাজনীতি\nকরোনা স’ঙ্কটের শুরু থেকেই স্বাস্থ্যসচিবকে নিঃস্পৃহ দেখা যাচ্ছিল। তার হ’তোদ্যম আর সদা তৎপরতার অভাব ছিল লক্ষ্যনীয়, আর স্বাস্থ্য মন্ত্রণালয় ছিল গতিহীন। এক পর্যায়ে স্বাস্থ্য সচিবের বদলে অতিরিক্ত সচিব প্রশাসন হাবিবুর রহমান খান পাদপ্রদীপে আসেন, কিন্তু তাতেও স’ঙ্কটের সমাধান হয়নি।\nস্বাস্থ্য সচিবের সঙ্গে স্বাস্থ্য অধিদপ্তরের দূরত্বের কথা প্রকাশ্যেই শোনা যায়। একদিকে যেমন স্বাস্থ্য অধিদপ্তরের সঙ্গে তার মতবিরো’ধ ছিল প্রকাশ্য, অন্যদিকে মন্ত্রীরও তিনি কাছের মানুষ ছিলেন না। আর সবচেয়ে বড় কথা হচ্ছে, চিকিৎসকসহ স্বাস্থ্য মন্ত্রণালয়ের কর্মকর্তা-কর্মচারীদের উদ্দীপ্ত করা এবং তাদেরকে করোনা স’ঙ্কটের সময় প্রধানমন্ত্রীর নির্দেশনা অনুযায়ী পরিচালিত করার ক্ষেত্রে তার ব্যর্থতা চোখে পড়েছে সকলের।\nএসব কারণেই হয়তো শেষ পর্যন্ত সরে যেতে হলো স্বাস্থ্য সচিবকে। তবে প্রশ্ন, এখনো স্বাস্থ্য মন্ত্রণালয় স্বাস্থ্য অধিদপ্তর-কেন্দ্রিক এবং অধিদপ্তরের উপর স্বাস্থ্য মন্ত্রণালয়ের নিয়ন্ত্রণ খুবই সামান্য। তাছাড়া মন্ত্রী মন্ত্রণালয় চালান তার নিজস্ব কিছু কাছের মানুষদের দিয়ে। এরমধ্যে শুধুমাত্র স্বাস্থ্য সচিব বদল করে স্বাস্থ্য মন্ত্রণালয়ে কি গতি ফিরিয়ে আনা যাবে? বিশেষ করে, এটা যখন একটি স্পর্শ’কাতর এবং বিশেষায়িত মন্ত্রণালয় এবং শুধুমাত্র একজন সচিব দিয়েই কি স্বাস্থ্য মন্ত্রণালয়কে নতুনরূপে দেখা যাবে?\nআশার কথা হলো, স্বাস্থ্য মন্ত্রণালয়ে যে নতুন সচিব দেওয়া হয়েছে- আব্দুল মান্নান একজন পরীক্ষিত এবং নিষ্ঠাবান সরকারি কর্মকর্তা। তিনি যখন যে দায়িত্ব পালন করেছেন সেই দায়িত্বেই প্রশংসার দাবি রেখেছেন। কিন্তু একটি মন্ত্রণালয়ের সাফল্য-ব্যর্থতা শুধুমাত্র একজন সচিবের উপর নির্ভর করে না বা একজন মন্ত্রীর উপর নির্ভর করে না।\nস্বাস্থ্য মন্ত্রণালয় যেন এখন একটি পলিজমে স্রোতহারানো নদীর মত, সেখানে সবচেয়ে বড় সমস্যা হলো নেতৃত্বের অভাব। সেখানে নতুন স্বাস্থ্য সচিব কি মন্ত্রীকে ছায়া করে বর্তমান দুর্যোগ মোকাবেলায় নেতৃত্ব দিতে পারবেন? সামনের দিনগুলোতে তা বোঝা যাবে।


আগেই ভর্তি পরীক্ষা নিয়ে আয়ের কৌশল জাতীয় বিশ্ববিদ্যালয়ের – Amader Shomoy\nআগেই ভর্তি পরীক্ষা নিয়ে আয়ের কৌশল জাতীয় বিশ্ববিদ্যালয়ের\nজাহিদ হাসান : বলা হয়ে থাকে জাতীয় বিশ্ববিদ্যালয় শিক্ষার্থীদের শেষ ভরসা। যথন কোনো শিক্ষার্থী পাবলিক বিশ্ববিদ্যালয়ে ভর্তি পরীক্ষার মাধ্যমে কোথাও চান্স না পায় তখন সে জাতীয় বিশ্ববিদ্যালয়ের দারস্ত হয়। কিন্তু জাতীয় বিশ্ববিদ্যালয়ের ভর্তি পরীক্ষা অনেক পাবলিক বিশ্ববিদ্যালয়ের আগেই হওয়ার বিষয়টি একটু আশ্চর্যের।\nজাতীয় বিশ্ববিদ্যালেয় অধীনে কয়েক বছর আগেও অনার্স-মাস্টার্স পাশ করে বের হতে দীর্ঘ সময় লেগে যেত। কিন্তু সেই প্রক্রিয়া এখন নেই। ক্রাশ প্রোগামের মাধ্যমে এখন নির্দিষ্ট সময়ের মধ্যেই অনার্স-মাস্টার্স পাশ বের হয়ে যাওয়া সম্ভব। এই রিপোর্টির প্রতিবেদক বর্তমানে সরকারি টিটার্স ট্রেনিং কলেজ, ঢাকাতে ব্যাচেলর অব এডুকেশন অনার্সের চতুর্থ বর্ষে অধ্যায়রণরত। আমি নিজেও জাতীয় বিশ্ববিদ্যালয়ের ক্রাশ প্রোগ্রামের সুবিধা ভোগ করছি। ক্রাশ প্রোগ্রামে এমন হয়েছে যে কোর্চের নির্দিষ্ট সময়ের আগেই ফরম পূরণ শুরু হয়ে যায়। ফলে তাড়াহুড়ো করে শ্রেণি শিক্ষকরা পাঠদার শেষ করে দেন!\nপাবলিক বিশ্ববিদ্যালয় এবং ঢাবি অধিভুক্ত রাজধানীর সাত কলেজে ভর্তির সুযোগ না পাওয়া শিক্ষার্থীদের শেষ ভরসা জাতীয় বিশ্ববিদ্যালয় অধিভুক্ত কলেজগুলো। কিন্তু এবার পাবলিক বিশ্ববিদ্যালয়সহ রাজধানীর সাত কলেজের ভর্তি প্রক্রিয়া শুরু হওয়ার আগেই জাতীয় বিশ্ববিদ্যালয়ের ভর্তি কার্যক্রম শেষের পথে। অথচ আগে কখনোই এমনটি হয়নি। এতে হাজারো শিক্ষার্থীর আর্থিক ক্ষতির পাশাপাশি বিপাকে পড়ার আশঙ্কা দেখা দিয়েছে।\nইতোমধ্যে যারা জাতীয় বিশ্ববিদ্যালয়ে ভর্তি হয়ে গেছেন, তারা যদি পরে পাবলিক বিশ্ববিদ্যালয় বা ঢাবি অধিভুক্ত ৭ কলেজের কোনোটিতে ভর্তির সুযোগ পান, তবে বড় অংকের টাকা গচ্চা দিতে হবে। কেননা, সেক্ষেত্রে জাতীয় বিশ্ববিদ্যালয়ে পরিশোধ করা ভর্তির আবেদন ফি, রেজিস্ট্রেশন ফি এবং ভর্তির জন্য পরিশোধ করা টাকা ফেরত পাবেন না তারা।\nশিক্ষার্থীদের অভিযোগ, বিপুল পরিমাণ অর্থ হাতিয়ে নেওয়ার কৌশল হিসেবেই জাতীয় বিশ্ববিদ্যালয় সবার আগে ভর্তি কার্যক্রম শুরু করেছে। এছাড়া, এতে বিশ্ববিদ্যালয়টিতে পরে ভর্তি বাতিলের কারণে বিপুলসংখ্যক আসন শূন্য হওয়ার আশঙ্কা তৈরি হয়েছে। বিপরীতে, হাজারো শিক্ষার্থী থাকবেন, যারা কোথাও ভর্তির সুযোগ পাননি। পরে পরীক্ষা হলে পাবলিক বিশ্ববিদ্যালয়ে সুযোগ না পাওয়া শিক্ষার্থীরা এগুলোয় ভর্তি হতে পারতেন।\nজাতীয় বিশ্ববিদ্যালয় বুঝে শুনেই এমন পরিস্থিতি তৈরি করেছে বলে অভিযোগ করেছেন অনেক শিক্ষার্থী। তারা বলছেন,শিক্ষার্থীদের কাছ থেকে বিপুল পরিমাণ অর্থ হাতিয়ে নেওয়ার জন্যই জাতীয় বিশ্ববিদ্যালয় এই কাজটি করেছে। রাজধানীর সাত কলেজ জাতীয় বিশ্ববিদ্যালয় থেকে বের হয়ে ঢাবি অধিভুক্ত হওয়ার জের ধরে এমনটি করা হতে পারে বলেও মনে করছেন অনেকে।\nতবে জাতীয় বিশ্ববিদ্যালয় কর্তৃপক্ষের দাবি, অর্থ নয় বরং ‘ক্রাশ প্রোগ্রামের’ আওতায় সেশন জট কমানোর জন্যই ভর্তি কার্যক্রম সবার আগে শুরু করা হয়েছে। এ বিশ্ববিদ্যালয়ের অধীনে সারাদেশের তিন লাখ ৯১ হাজার ৫৫টি আসনের বিপরীতে ২০ সেপ্টেম্বর শেষ দিন পর্যন্ত আবেদন পড়ে পাঁচ লাখ ৩১ হাজার। বিশ্ববিদ্যালয়টি ক্লাসও শুরু করেছে ১৫ অক্টোবর থেকে।\nচলতি ২০১৭-২০১৮ শিক্ষাবর্ষে জাতীয় বিশ্ববিদ্যালয় ভর্তিচ্ছুদের কাছ থেকে আবেদন গ্রহণ শুরু করে ২৪ আগস্ট থেকে। তার আগের ২০১৬-২০১৭ শিক্ষাবর্ষে আবেদন গ্রহণ শুরু করেছিল ২৫ সেপ্টেম্বর থেকে। আর ২০১৫-২০১৬ শিক্ষাবর্ষের ভর্তির আবেদন গ্রহণ শুরু করেছিল ১ অক্টোবর থেকে।\nএবার দেশের পাবলিক বিশ্ববিদ্যালয়গুলো তাদের ভর্তি কার্যক্রম শুরু করে অক্টোবর থেকে।\nতবে রাজধানীর শেরে বাংলা কৃষি বিশ্ববিদ্যালয়, খুলনা বিশ্ববিদ্যালয়, সিলেটের শাহজালাল বিজ্ঞান ও প্রযুক্তি বিশ্ববিদ্যালয়, কুষ্টিয়ার ইসলামী বিশ্ববিদ্যালয়, যশোর বিজ্ঞান ও প্রযুক্তি বিশ্ববিদ্যালয়, কুমিল্লা বিশ্ববিদ্যালয়, ত্রিশালের জাতীয় কবি কাজী নজরুল ইসলাম বিশ্ববিদ্যালয়, বরিশাল বিশ্ববিদ্যালয়, রংপুরের বেগম রোকেয়া বিশ্ববিদ্যালয়, বাংলাদেশ ইউনিভার্সিটি অব প্রফেশনালস এবং চট্টগ্রাম ভেটেরিনারি ও অ্যানিমেল সায়েন্সেস বিশ্ববিদ্যালয়ে এখনও ভর্তি কার্যক্রম শেষ হয়নি। এখনও ভর্তি পরীক্ষা বাকি রয়েছে পটুয়াখালী বিজ্ঞান ও প্রযুক্তি বিশ্ববিদ্যালয়, বঙ্গবন্ধু শেখ মুজিবুর রহমান মেরিটাইম বিশ্ববিদ্যালয়ের।\nরাজধানীর সাত সরকারি কলেজে স্নাতক শ্রেণির প্রায় ২০ হাজার আসনের বিপরীতে ভর্তি পরীক্ষা শুরু হয়েছে ১ ডিসেম্বর থেকে।\nএদিকে, গত ২০ নভেম্বর এক নোটিশে দ্বিতীয় রিলিজ স্লিপের তালিকাকে সর্বশেষ তালিকা উল্লেখ করে জাতীয় বিশ্ববিদ্যালয় তাদের ভর্তি কার্যক্রম শেষ করার ইঙ্গিত দিয়েছে।\nশিক্ষার্থী প্রতি ভর্তির আবেদন এবং রেজিস্ট্রেশন ফি বাবদ জাতীয় বিশ্ববিদ্যালয় নিয়েছে ৭৩৫ টাকা করে। আবার ভর্তি ফি বাবদ জাতীয় বিশ্ববিদ্যালয় অধিভুক্ত কলেজগুলো নিয়েছে পাঁচ থেকে ১৫ হাজার টাকা।\nজাতীয় বিশ্ববিদ্যালয় অধিভুক্ত রাজধানীর সরকারি বিজ্ঞান কলেজে ভর্তি হওয়া শাওন তালুকদার বলেন, ‘আমি গ্রামের ছেলে। বাবা কৃষক। অনেক কষ্টে এ কলেজে ভর্তি হয়েছি। আবার ঢাবি অধিভুক্ত ৭ কলেজ এবং পাবলিক বিশ্ববিদ্যালয়েও ভর্তি পরীক্ষা দিচ্ছি। যদি এর কোনোটিতে ভর্তির সুযোগ পাই, তাহলে আমি বিজ্ঞান কলেজ থেকে ভর্তি বাতিল করবো। কিন্তু কলেজ কর্তৃপক্ষ ভর্তির আবেদন ফি ও রেজিস্ট্রেশন ফি বাবদ ৭৫০ টাকা এবং ভর্তি ফি বাবদ নেওয়া প্রায় ১৫ হাজার টাকা তো ফেরত দেবে না।’\nশাওন তালুকদার বলেন, জাতীয় বিশ্ববিদ্যালয় কৌশলে বিপুল টাকা শিক্ষার্থীদের কাছ থেকে হাতিয়ে নিতেই আগেভাগে ভর্তি কার্যক্রম শুরু করেছে। শাওন তালুকদারের মতোই তার কয়েকজন বন্ধুর এ প্রতিবেদকের কাছে একই অভিযোগ করেন।\nরাজধানীর সিটি কলেজে ভর্তি হওয়া আসিফুল কাদির বলেন, ‘গত বছর তো রাজধানীর সাত সরকারি কলেজ জাতীয় বিশ্ববিদ্যালয়ের অধিভুক্ত ছিল। এখন এগুলো ঢাবি অধিভুক্ত। স্বাভাবিকভাবেই এই সাত কলেজ জাতীয় বিশ্ববিদ্যালয়ের অধিভুক্ত কলেজ থেকেও এগিয়ে রয়েছে। ফলে কেউ যদি ঢাবি অধিভুক্ত এসব কলেজে ভর্তি হওয়া সুযোগ পায় তাহলে তারা কেউ জাতীয় বিশ্ববিদ্যালয়ের কলেজে যাবে না। আমি নিজেও সুযোগ পেলে অন্য কোথাও চলে যাবো।’\nভর্তির টাকা ফেরত দেওয়ার বিষয়ে সরকারি বিজ্ঞান কলেজের ভাইস প্রিন্সিপাল অধ্যাপক ড. মো. হারুন অর রশিদ বলেন, ‘একজন শিক্ষার্থী ভর্তি হওয়ার সঙ্গে সঙ্গে সরকারি কোষাগারে সেই টাকা পৌঁছে যায়। ভর্তি বাতিল করলেও সেই টাকা ফেরত দেওয়ার সুযোগ আমাদের হাতে নেই।‘\nভর্তি কার্যক্রম সবার আগের শুরু করার বিষয়ে জাতীয় বিশ্ববিদ্যালয়ের স্কুল অব আন্ডারগ্র্যাজুয়েট স্টাডিজের ডিন অধ্যাপক ড. নাসির উদ্দিন বলেন, ‘ভর্তি কার্যক্রম আগে শুরু করার উদ্দেশ্যই হলো জাতীয় বিশ্ববিদ্যালয়ের শিক্ষার্থীদের ভয়ানক সেশনজট থেকে বাঁচানো। এছাড়া অন্য কোনও উদ্দেশ্য নেই।’\nএক প্রশ্নের জবাবে তিনি বলেন, ‘রাজধানীর ওই সাত কলেজের ভর্তি পরীক্ষা শেষে হয়ত বেশকিছু শিক্ষার্থী জাতীয় বিশ্ববিদ্যালয় ছেড়ে চলে যাবে, কিন্তু আমাদের কিছু করার নেই। কারণ, সেশনজট কমাতে সময়মতো ক্লাস শুরু করতে হয়। ঢাবি অধিভুক্ত সাত কলেজ ও পাবলিক বিশ্ববিদ্যালয়ের ভর্তি পরীক্ষা শেষ করা পর্যন্ত অপেক্ষা করলে আমাদের অনেকদিন বসে থাকতে হয়। অপেক্ষা করলে তো আমরা আমাদের কলেজগুলোকে সেশনজট মুক্ত করতে পারবো না।’\nভর্তি বাতিল করলে শিক্ষার্থীদের ভর্তির টাকা ফেরত দিতে হবে জানিয়ে তিনি বলেন,‘ভর্তির সময় শিক্ষার্থীদের কাছ থেকে নেওয়া অর্থ ভর্তি বাতিল করলে তাকে অবশ্যই ফেরত দিতে হবে। ভর্তি নির্দেশিকাতেও সেটাই উল্লেখ করেছে। কোনও কলেজ কর্তৃপক্ষ যদি না দেয় তাহলে শিক্ষার্থীরা আমাদের জানালে ওই কলেজ কর্তৃপক্ষের বিরুদ্ধে ব্যবস্থা নেওয়া হবে। তবে ভর্তির আবেদন এবং রেজিস্ট্রেশন ফি বাবদ জাতীয় বিশ্ববিদ্যালয়ের নেওয়া ৭৩৫ টাকা ফেরত দেওয়া হয় না।’\nকিছুটা সংযুক্ত ও বাকি অংশ বাংলা ট্রিবিউন অবলম্বনে\n← ‘ট্রাম্পের ঘোষণা শান্তিময় পৃথিবীকে অশান্ত করবে’\nঠাকুরগাঁওয়ে জমি নিয়ে সংঘর্ষে আহত ১ →


আলোচিত মামলাগুলোর বিচার কার্যক্রম শুরু - Rajshahi News24 | রাজশাহী নিউজ 24 আলোচিত মামলাগুলোর বিচার কার্যক্রম শুরু - Rajshahi News24 | রাজশাহী নিউজ 24\nআলোচিত মামলাগুলোর বিচার কার্যক্রম শুরু\nকরোনার কারণে থমকে যাওয়া আলোচিত মামলাগুলোর বিচার কার্যক্রম শুরু হয়েছে। এর মধ্যে মিতু হত্যা, অবসরপ্রাপ্ত মেজর সিনহা হত্যা, বুয়েট ছাত্র আবরার ফাহাদ হত্যা, সিলেট কেন্দ্রীয় কারাগারের বরখাস্ত হওয়া উপ-মহাপরিদর্শক (ডিআইজি প্রিজনস) পার্থ গোপাল বণিকের ঘুষগ্রহণ ও মানিলন্ডারিং মামলা এবং সাবেক বিচারপতি এস কে সিনহার ৪ কোটি টাকা আত্মসাতসহ আলোচিত বেশ কিছু মামলা রয়েছে। এছাড়া গাড়ি ও স্বর্ণ ব্যবসায়ী মনির হোসেন ওরফে গোল্ডেন মনিরের বিরুদ্ধে অস্ত্র মামলায় অভিযোগ গঠন করেছেন আদালত।\nকরোনার কারণে ভার্চুয়াল আদালতে এমন অনেক মামলার জামিন শুনানি হয়েছে। তবে ১৯ আগস্ট থেকে সকল আদালত খোলায় বিচারের স্বাভাবিক কাজকর্ম শুরু হয়েছে।\nএসব মামলার পাবলিক প্রসিকিউটর ও আইনজীবীদের থেকে জানা যায়, আলোচিত ঘটনাগুলোর আসামিদের বিরুদ্ধে অনেক মামলারই চার্জশিট দেয়া হয়েছে। এরইমধ্যে এসব মামলার অভিযোগ গঠন এবং বিচারকাজ শুরু হয়েছে।\nআলোচিত ঘটনাগুলোর মধ্যে-\n২০১৬ সালের ৫ জুন চট্টগ্রাম নগরীর জিইসি মোড়ে ছেলেকে স্কুল বাসে তুলে দিতে যাওয়ার সময় মাহমুদা আক্তার মিতুকে প্রকাশ্যে গুলি ও কুপিয়ে হত্যা করা হয়। পুলিশ সুপার বাবুল আক্তার তখন চট্টগ্রাম থেকে বদলি হয়ে ঢাকায় ছিলেন। স্ত্রী হত্যাকাণ্ডের পর চট্টগ্রাম ফিরে তিনি নিজেই পাঁচলাইশ থানায় একটি হত্যা মামলা করেন। এবং পুলিশের হেফাজত থেকে মামলার নথিপত্র বিচার বিভাগের হেফাজতে নিতে আবেদন করেছিলেন।\nআবেদনের পাঁচ বছর পর মামলাটির নথিপত্র বিচার বিভাগের হেফাজতে থাকবে বলে সোমবার নির্দেশ দিয়েছে হাইকোর্ট। হাইকোর্টের সেই নির্দেশ সাড়া দিয়ে চট্টগ্রাম মহানগর হাকিম মেহনাজ রহমানও একই আদেশ দিয়েছেন বলে বাবুল আক্তারের আইনজীবী শেখ ইফতেখার সাইমুল চৌধুরী জানান।\nতিনি বলেন, মামলার নথিপত্র জুডিশিয়াল হেফাজতে একজন ম্যাজিস্ট্রেটের আওতায় থাকবে। চিফ মেট্রোপলিটন ম্যাজিস্ট্রেট যাকে কাস্টডিয়ান (ম্যাজিস্ট্রেট) নির্ধারণ করবেন, তার অধীনে ট্রাঙ্কে সিলগালা করা অবস্থায় এগুলো রাখা হবে।\nএদিকে চলতি বছরের মে মাসে স্ত্রী হত্যাকাণ্ডের ঘটনায় বাবুল নিজেই আসামি বনে যান। এরপর ৪ মাস ধরে কারাগারে রয়েছেন বাবুল। গত ১৮ অগাস্ট ও ১০ অগাস্ট দুই দফায় তার পক্ষে করা জামিন আবেদন নামঞ্জুর করে আদালত। গত ২৯ মে বাবুল আক্তারকে চট্টগ্রাম কেন্দ্রীয় কারাগার থেকে ফেনী কারাগারে স্থানান্তর করা হয়। বর্তমানে তিনি সেখানেই আছেন।\nকক্সবাজারে সেনাবাহিনীর অবসরপ্রাপ্ত মেজর সিনহা মোহাম্মদ রাশেদ খান হত্যা মামলার স্বাক্ষ্যগ্রহণ শুরু হয়েছে। ২৩ আগষ্ট সকাল সোয়া ১০টায় কক্সবাজার জেলা ও দায়রা জজ আদালতে দেশের আলোচিত এ মামলায় সাক্ষ্যগ্রহণের মধ্য দিয়ে বিচার কার্যক্রম শুরু হয়েছে। টানা ৩ দিন এ মামলায় সাক্ষ্যগ্রহণ করা হবে বলে আদালত সূত্র জানায়।\nএদিন নিহত সিনহার বড় বোন শারমিন শাহরিয়ার ফেরদৌসের সাক্ষ্যগ্রহণের মধ্যদিয়ে বিচারিক কার্যক্রম শুরু হয়। এসময় উপস্থিত ছিলেন- সিনহার সাবেক সহকর্মী সাহেদুল ইসলাম সিফাত।\nকক্সবাজার আদালতের পাবলিক প্রসিকিউটর (পিপি) ফরিদুল আলম বলেন, মামলায় স্বাক্ষ্যদানের জন্য ৮৩ জন স্বাক্ষীর মধ্যে প্রথম দফায় ১৫ জনকে উপস্থিত থাকতে ইতিমধ্যে সমন জারি করা হয়েছে।\nএর আগে গত ২৬, ২৭ ও ২৮ জুলাই স্বাক্ষ্যদানের দিন ধার্য থাকলেও করোনার কারণে পিছিয়ে যায়। পরে গত ১৬ আগস্ট আদালত স্বপ্রণোদিত হয়ে ২৩, ২৪ ও ২৫ আগস্ট স্বাক্ষ্যগ্রহণের দিন ধার্য করে আদেশ দেন।\nগত বছর ৩১ জুলাই রাতে টেকনাফ উপজেলার বাহারছড়া ইউনিয়নের শামলাপুর চেকপোস্টে পুলিশের গুলিতে নিহত হন সেনাবাহিনীর আবসরপ্রাপ্ত মেজর সিনহা মোহাম্মদ রাশেদ খান।\nএ ঘটনায় সেই সময় সিনহার বোন শারমিন শাহরিয়ার ফেরদৌস বাদী হয়ে টেকনাফ থানার সাবেক ওসি প্রদীপ কুমার দাশ ও বাহারছড়া পুলিশ তদন্ত কেন্দ্রের সাবেক ইনচার্জ পরিদর্শক লিয়াকত আলীসহ ৯ পুলিশ সদস্যের বিরুদ্ধে মামলা করেন। মামলায় প্রধান আসামি করা হয় লিয়াকত আলীকে। আদালত মামলাটি আমলে নিয়ে র‌্যাবকে তদন্তের দায়িত্ব দেয়।\nএ ঘটনায় পুলিশ বাদী হয়ে টেকনাফ থানায় একটি এবং রামু থানায় আরেকটি মামলা দায়ের করে।\nসিনহা নিহতের ৬ দিন পর সাবেক পরির্দশক লিয়াকত আলী ও সাবেক ওসি প্রদীপসহ ৭ পুলিশ সদস্য আদালতে আত্মসমর্পণ করেন। পরে ঘটনায় সংশ্লিষ্টতা পাওয়ার অভিযোগে টেকনাফ থানায় পুলিশের দায়ের করা মামলার তিন স্বাক্ষী এবং শামলাপুর চেকপোস্টে ঘটনার সময় দায়িত্ব পালনকারি আমর্ড পুলিশ ব্যাটালিয়ানের (এপিবিএন) তিন সদস্যকে গ্রেপ্তার করে। এক পর্যায়ে পলাতক থাকা অবস্থায় টেকনাফ থানার সাবেক কনস্টেবল রুবেল শর্মাকে গ্রেপ্তার করে র‌্যাব।\nআত্মসমর্পণকারি সাবেক এএসআই সাগর দেব ছাড়া র‌্যাব ১৪ আসামিকে বিভিন্ন মেয়াদে রিমান্ডে নিয়ে জিজ্ঞাসাবাদ চালায়। এদের মধ্যে ওসি প্রদীপ ও কনস্টেবল রুবেল শর্মা ছাড়া অন্য ১২ জন আদালতে স্বীকারোক্তিমূলক জবানবন্দি দেন।\nতদন্ত শেষে গত বছর ১৩ ডিসেম্বর মামলার তদন্ত কর্মকর্তা তৎকালীন র‌্যাব ১৫-তে দায়িত্বরত সহকারি পুলিশ সুপার মো. খাইরুল ইসলাম ১৫ জনের বিরুদ্ধে আদালতে অভিযোগপত্র জমা দেন।\nবুয়েট ছাত্র আবরার ফাহাদ হত্যা\n২০১৯ সালের ৬ অক্টোবর রাতে আলোচিত হত্যাকান্ড বাংলাদেশ প্রকৌশল বিশ্ববিদ্যালয়ের (বুয়েট) ছাত্র আবরার ফাহাদ হত্যা মামলায় আসামিদের সাফাই সাক্ষী শেষ হয়েছে। যুক্তিতর্ক উপস্থাপনের জন্য আগামী ৭ সেপ্টেম্বর মামলার পরবর্তী দিন ধার্য করেছেন আদালত।\nআদালত সূত্রে জানা যায়, এখন পর্যন্ত মোট ৪ জন সাফাই সাক্ষ্য দেন। গত ২২ আগস্ট আসামি জিয়ন ও রাসেল ফৌজদারি কার্যবিধি আইনের ৩৪০(৩) ধারায় নিজেরাই সাক্ষ্য দেন। এর মধ্যে দিয়ে মামলার সাফাই সাক্ষ্য গ্রহণ শেষ হয়।\nমামলায় মোট ৪৭ জনের সাক্ষ্যগ্রহণ হয়েছে। গত বছরের ১৫ সেপ্টেম্বর আসামিদের বিরুদ্ধে অভিযোগ গঠন করেন আদালত।\nএর আগে গত বছরের জানুয়ারিতে ঢাকার চিফ মেট্রোপলিটন ম্যাজিস্ট্রেট বিচারের জন্য মামলাটি ঢাকা মহানগর দায়রা জজ আদালতে বদলির আদেশ দেন। এরপর মহানগর দায়রা জজ আদালত মামলাটি দ্রুত বিচার ট্রাইব্যুনাল-১ এ পাঠানোর আদেশ দেন।\nঅভিযোগপত্রে ২৫ জনের মধ্যে এজাহারভুক্ত ১৯ জন এবং এর বাইরে তথ্য-প্রমাণের ভিত্তিতে আরও ৬ জনের জড়িত থাকার প্রাথমিক প্রমাণ পাওয়া গেছে বলে অভিযোগপত্রে উল্লেখ করা হয়। এজাহারভুক্ত ১৯ জনের মধ্যে ১৭ জন এবং এজাহারের বাইরে থাকা ৬ জনের মধ্যে ৫ জনসহ মোট ২২ আসামিকে গ্রেপ্তার করা হয়েছে। পলাতক রয়েছেন ৩ জন। অভিযোগপত্রে ৬০ জনকে সাক্ষী করা হয়েছে এবং ২১টি আলামত ও ৮টি জব্দ তালিকা আদালতে জমা দেওয়া হয়েছে।\nঘুষগ্রহণ ও মানিলন্ডারিং মামলায় বরখাস্ত সিলেট কেন্দ্রীয় কারাগারের বরখাস্ত হওয়া উপ-মহাপরিদর্শক (ডিআইজি প্রিজনস) পার্থ গোপাল বণিকের বিচার কার্যক্রম শুরু হয়েছে। সাক্ষ্যগ্রহণের জন্য আগামী ২৪ আগস্ট দিন ধার্য করেছেন আদালত।\nএর আগে ঘুষগ্রহণ ও মানিলন্ডারিং এর অভিযোগে ২০১৯ সালের ২৮ জুলাই সকাল ১০টা থেকে দুপুর ২টা পর্যন্ত দুদকের সেগুনবাগিচার প্রধান কার্যালয়ে কমিশনের পরিচালক মুহাম্মদ ইউছুফের নেতৃত্বে জিজ্ঞাসাবাদ করা হয় পার্থ গোপাল বণিককে।\nপরে ঘুষ ও দুর্নীতির কয়েক লাখ নগদ টাকা তার বাসায় রয়েছে এমন তথ্যের ভিত্তিতে সেদিন বিকাল সাড়ে ৪টার দিকেই পার্থ গোপাল বণিকের বাসায় অভিযান চালানো হয়। অভিযানে ওই বাসা থেকে নগদ ৮০ লাখ টাকা জব্দ করা হয় এবং তাকে গ্রেপ্তার দেখানো হয়। এবং দুদকের ঢাকা সমন্বিত জেলা কার্যালয়-১ এ দুদকের সহকারী পরিচালক ও অনুসন্ধান দলের নেতা মো. সালাউদ্দিন বাদী হয়ে তার বিরুদ্ধে মামলা দায়ের করেন।\nগাড়ি ও স্বর্ণ ব্যবসায়ী গোল্ডেন মনির\nগত বছরের ২০ নভেম্বর গভীর রাত থেকে ২১ নভেম্বর দুপুর পর্যন্ত টানা ৮ ঘণ্টা অভিযান চালিয়ে রাজধানীর বাড্ডায় মনিরের বাড়ি ঘিরে রাখে র‌্যাব। ওই বাসা থেকে ৬০০ ভরি সোনার গহনা, বিদেশি পিস্তল-গুলি, মদ, ১০টি দেশের বিপুল পরিমাণ মুদ্রা ও নগদ এক কোটি ৯ লাখ টাকা জব্দ করা হয়। পরে তার বিরুদ্ধে বাড্ডা থানায় ৩টি মামলা করে র‌্যাব।\nএর মধ্যে অস্ত্র মামলায় গোল্ডেন মনিরের বিরুদ্ধে অভিযোগ গঠন করেছেন আদালত। এরই মধ্যে দিয়ে মামলাটির আনুষ্ঠানিকভাবে বিচার শুরু হলো।\nগত ২৩ আগস্ট ঢাকা মহানগর দায়রা জজ কেএম ইমরুল কায়েশের আদালতে অভিযোগ গঠন শুনানি হয়। এ সময় আদালতে গোল্ডেন মনির নিজেকে নির্দোষ দাবি করে আদালতের কাছে ন্যায়বিচার প্রত্যাশা করেন। অভিযোগ গঠন শুনানি হওয়ার পর আদালত এ মামলার সাক্ষ্য গ্রহণের জন্য আগামী ৮ সেপ্টেম্বর দিন ধার্য করেন।\nসাবেক বিচারপতি এসকে সিনহা\n২০১৯ সালের ১০ জুলাই ঋণ জালিয়াতি এবং ফারমার্স ব্যাংকের (বর্তমানে পদ্মা ব্যাংক) ৪ কোটি টাকা আত্মসাতে জড়িত থাকার অভিযোগে সাবেক প্রধান বিচারপতি এস কে সিনহাসহ ১১ জনের বিরুদ্ধে মামলা করে দুদক। এ মামলায় এসকে সিনহাসহ ১১ জনের বিরুদ্ধে সাক্ষ্য গ্রহণ শেষ হয়েছে।\nআদালত সূত্রে জানা যায়, মঙ্গলবার ২৪ আগষ্ট মামলার তদন্তকারি কর্মকর্তা দুদকের পরিচালক বেনজীর আহমেদকে জেরা করেন আসামি পক্ষের আইনজীবীরা। তবে এদিন তার জেরা শেষ হওয়ায় আদালত আসামি পক্ষের আত্মপক্ষ সমর্থনের জন্য ২৯ আগস্ট দিন ধার্য করে।\nএদিকে সোমবার তদন্ত কর্মকর্তার জেরার মধ্য দিয়ে মামলার ২১ জনের সাক্ষ্যগ্রহণ শেষ হয়েছে।\nএর আগে, দুদকের পরিচালক সৈয়দ ইকবাল হোসেন বাদি হয়ে কমিশনের সমন্বিত জেলা কার্যালয়, ঢাকা-১ এই এ মামলা দায়ের করেন।\n২০১৯ সালের ১০ ডিসেম্বর আদালতে এস কে সিনহাসহ ১১ জনের বিরুদ্ধে আদালতে চার্জশিট দাখিল করেন মামলার তদন্তকারী কর্মকর্তা দুদকের পরিচালক বেনজীর আহমেদ।\nএবিষয়ে বাংলাদেশ পুলিশের এআইজি (মি‌ডিয়া অ্যান্ড পাব‌লিক রি‌লেশন্স) মো. সোহেল রানা বলেন, এসব মামলা ছাড়াও বেশিরভাগ মামলায় এরই মধ্যে চার্জশিট দেয়া হয়েছে। অনেক মামলার তদন্ত কর্মকর্তারা করোনায় আক্রান্ত হয়েছেন।


শনিবার, ৩রা চৈত্র, ১৪২৪ বঙ্গাব্দ : ১৭ই মার্চ, ২০১৮ ইং\nবাগেরহাটে ইয়াবা ও গাঁজাসহ চার মাদক কারবারি আটক\nক্রাইম ওয়াচ: বুধবার, ২৮ ফেব্রুয়ারি ২০১৮, ১:৩২ পূর্বাহ্ণ\nএস.এম. সাইফুল ইসলাম কবির, বাগেরহাট অফিসঃ\nবাগেরহাটের শরণখোলা থানা পুলিশ ইয়াবা ও গাঁজাসহ দুই মাদক কারবারিকে আটক করেছে। দুপুরে বলেশ্বর নদী সংলগ্ন উপজেলার জিলবুনিয়া গ্রামের বড়ইতলা বেড়িবাধ থেকে তাদেরকে আটক করা হয়।\nআটকরা হলো উপজেলার রায়েন্দা ইউনিয়নের জিলবুনিয়া গ্রামের মৃত লতিফ ফকিরের ছেলে রাজ্জাক ফকির (৩৫) ও উত্তর কদমতলা গ্রামের মৃত ইসমাইল তালুকদারের ছেলে খোকন তালুকদার (৩৭)। তাদের কাছ থেকে ১০ পিচ ইয়াবা, ৫০ গ্রাম গাঁজা ও নগদ ৩৫০০ টাকা উদ্ধার করা হয়েছে বলে পুলিশ জানিয়েছে।\nশরণখোলা থানার অফিসার ইনচার্জ (ওসি) মো. কবিরুল ইসলাম জানান, মাদক বিক্রির গোপন সংবাদ পেয়ে এসআই শফিকুল ইসলামের নেতৃত্বে পুলিশ বড়ইতলা বেড়িবাধে অভিযান চালিয়ে রাজ্জাক ফকির ও খোকন তালুকদারকে আটক করে। এরা এলাকার চিহ্নিত মাদক ব্যবসায়ী। রাজ্জাক ফকিরের বিরুদ্ধে এর আগে শরণখোলা থানায় আরো ৪টি মাদক মামলা রয়েছে। শরণখোলা থানার এস.আই মহিদুল ইসলাম বাদী হয়ে মাদক দ্রব্য নিয়ন্ত্রন আইনে মামলা দিয়ে এদিন বিকেলে আটককৃতদেরকে বাগেরহাট আদালতে প্রেরণ করে ।\nএদিকে বাগেরহাটের মোড়েলগঞ্জে ২কেজি গাঁজাসহ দুই যুবককে আটক করেছে পুলিশ। গভীর রাতে উপজেলার দৈবজ্ঞহাটি ইউনিয়ন পরিষদ এলাকা থেকে এদেরকে আটক করা হয়। আটককৃতরা হচ্ছে, বাগেরহাটের ফতেপুর গ্রামের হারুন শেখের ছেলে হায়দার আলী শেখ (২০) ও পিরোজপুরের চালিতাখালি গ্রামের মহসিন সরদারের ছেলে সাইদুল সরদার (২৩)। এ ঘটনায় সোমবার মোড়েলগঞ্জ থানায় একটি মামলা দায়ের করেছে পুলিশ।\nমোড়েলগঞ্জ থানার ভারপ্রাপ্ত কর্মকর্তা (ওসি) মো. রাশেদুল আলম বলেন, গোপন সংবাদের ভিত্তিতে এসআই রফিক এর নেতৃত্বে অভিযান চালিয়ে ওই দুই যুবককে আটক করে। তাদের হাতে থাকা ব্যাগের মধ্য হতে পুলিশ ২ কেজি গাঁজা উদ্ধার করে।##


সাতক্ষীরায় পিপি আব্দুল লতিফসহ ৫ জনের বিরুদ্ধে অভিযোগ - ডেইলি সাতক্ষীরা\nHome » সাতক্ষীরায় পিপি আব্দুল লতিফসহ ৫ জনের বিরুদ্ধে অভিযোগ\nনভে ২১, ২০২০0মন্তব্য 221 ভিউ\nনিজস্ব প্রতিনিধি : মামলা পরিচালনার দায়িত্ব নিয়ে স্ত্রীকে ফুসলিয়ে নিয়ে ভাড়া বাসায় রেখে স্ত্রীর ব্যাংক হিসাব থেকে প্রায় আট লাখ টাকা আত্মসাতের অভিযোগে সাতক্ষীরা জজ কোর্টের পিপি অ্যাড. আব্দুল লতিফসহ পাঁচজনের বিরুদ্ধে এজাহার দায়ের করা হয়েছে। সাতক্ষীরা জেলা যুবলীগের সাবেক সাংগঠণিক সম্পাদক ও শহরের রসুলপুরের হাসানুজ্জামান ডাবলু বাদি হয়ে শুক্রবার বিকেলে এ অভিযোগ দায়ের করেন।\nমামলার অন্য আসামীরা হলেন, সদরের ওয়ারিয়া গ্রামের আকাশ, নুরুল উল্লাহ, বিপাশা ও লতিফের পিওন পলাশ।\nজেলা যুবলীগের সাবেক সাংগঠনিক সম্পাদক ও শহরের রসুলপুরের জামের আলীর ছেলে হাসানুজ্জামান ডাবলু জানান,সদর উপজেলার ওয়ারিয়া গ্রামের বিপাশা বিশ্বাসের সঙ্গে ১৫ বছর আগে তার বিয়ে হয়। বর্তমানে তাদের ১২ বছরের একটি ছেলে রয়েছে। দু’ বছর আগে তিনি চিকিৎসার জন্য ভারতে যান। এর কিছুদিন পর তার স্ত্রী বিপাশা বিশ্বাস জনৈক নজরুল ও রবিউলের বিরুদ্ধে মামলা করেন। মামলার বাদিপক্ষের আইনজীবী হওয়ার সুবাদে সাতক্ষীরা জজ কোর্টের বর্তমান পিপি অ্যাড. আব্দুল লতিফ কৌশলে তার সঙ্গে অনৈতিক সম্পর্ক গড়ে তুলে রসুলপুর পুলিশ লাইন এলাকার ব্যাংক কর্মকর্তা মারুফ হোসেনের বাড়ির তিনতলায় ভাড়াটিয়া হিসেবে রেখে দেয়। এ বাসায় থেকে লতিফ বিপাশার সঙ্গে অবৈধ মেলামেশা ও যৌন সঙ্গম করতে থাকে। ভারত থেকে ফিরে তিনি স্ত্রীর সন্ধান না পেয়ে বিভিন্ন স্থানে খোঁজাখুঁজি করেন। একপর্যায়ে বিপাশা ও লতিফের মোবাইল কললিষ্ট যাঁচাই করে লতিফের সঙ্গে তার স্ত্রীর সম্পর্কের বিষয়টি নিশ্চিত হন। ফলে গত বৃহষ্পতিবার রাত সাড়ে ৮টার দিকে তিনি বিপাশার বাসায় যেয়ে আব্দুল লতিফকে একই বিছানায় অবস্থান করতে দেখেন। প্রতিবাদ করায় লতিফ মোবাইল ফোনে আকাশ, নুরুল উল্লাহ বিশ্বাস ও পলাশকে ডাকে। এরপর তিনি বিপাশার সঙ্গে কথা বলতে চাইলে লতিফ রান্না ঘরে যেয়ে ছোট বটি এনে তার হাতে কোপ মারলে দু’টি আঙুল কেটে মারাত্মক জখম হয়। পরে আকাশ, নুরুল উল্লাহ, পলাশ তাকে মারপিট করে। মারপিটের সময় বিপাশা তাকে জাপটে ধরে রাখে। লতিফ তার প্যান্টের পকেটে থাকা ট্রাক ভাড়ার ৫৫ হাজার টাকা ছিনিয়ে নেয়। স্থানীয়রা তার চিৎকার শুনে তাকে উদ্ধার করে তাকে চিকিৎসা করায়। স্ত্রী বিপাশার নামে স্ট্যাণ্ডার্ড ব্যাংকে থাকা দু’ লাখ ৪০ হাজার টাকা, জনতা ব্যাংকে থাকা তিন লাখ টাকা ও আল আরাফা ব্যাংক থেকে স্ত্রীর নামে থাকা আড়াই লাখ টাকা অর্থাৎ তিন ব্যাংকে থাকা সাত লাখ ৯০ হাজার টাকা লতিফ আত্মসাৎ করেছে বলে অভিযোগ করেন তিনি। এ ঘটনায় শুক্রবার দুপুরে থানায় যেয়ে কর্তব্যরত অফিসারের কাছে তিনি একটি এজাহার দায়ের করেছেন। তবে থানা ভারপ্রাপ্ত কর্মকর্তা ওই সময় উপস্থিত না থাকায় এজাহারটি রেকর্ড করা যায়নি।\nজানতে চাইলে অ্যাড. আব্দুল লতিফ শুক্রবার সন্ধ্যায় সাংবাদিকদের বলেন, বিপাশাকে নির্যাতন করতো ডাবলু। এ কারণে ছয় মাস আগে বিপাশা তার স্বামীকে তালাক দেয়। বিপাশা তার বন্ধুর মেয়ে বিধায় তাকে মা বলে ডাকেন। কোর্টের অ্যাড. ওসমান গণি ও সাহেদ তার বিরুদ্ধে অপপ্রচার চালাচ্ছে। আল্লাহ এর বিচার করবেন।\nসাতক্ষীরা সদর থানার ভারপ্রাপ্ত কর্মকর্তা মোঃ আসাদুজ্জামান শুক্রবার সন্ধ্যা সাড়ে ৬টায় সাংবাদিকদের বলেন, বিপাশা তিন মাস আগে ডাবলুকে তালাক দিয়েছে বলে জেনেছেন তিনি। এছাড়া তার স্ত্রী বিপাশা তার বিরুদ্ধে থানায় একটি মামলাও করেছেন। তবে ডাবলুর দেওয়া এজাহারটি তিনি শুক্রবার সন্ধ্যা সাড়ে ৬টা পর্যন্ত হাতে পাননি। হাতে পেলে বিষয়টি নিয়ে খোঁজ খবর নেবেন।\nতালাকের বিষয়ে বাদী হাসানুজ্জামান ডাবলু বলেন, তালাকের কোন খবর আমি পাইনি। আর স্ত্রী বিকাশাকে নির্যাতনের বিষয়টিও মিথ্যা।


Mukul Roy: Mukul Roy raises speculation on his strategy after claiming himself to be BJP member again৷– News18 Bangla\nMUKUL ROY AGAIN CLAIMS HIMSELF TO BE MEMBER OF BJP DMG\nMukul Roy: 'বিজেপি-র হয়ে দাঁড়ালেই জিতব', ফের বললেন মুকুল! ভুল না কৌশল, উঠছে প্রশ্ন\nকয়েক দিন আগেই কৃষ্ণনগরে গিয়ে এই একই মন্তব্য করেন মুকুল রায়৷ সেদিনও তিনি বলেছিলেন, বিজেপি-র টিকিটে ভোটে দাঁড়িয়ে কৃষ্ণনগর উত্তর কেন্দ্র থেকে জয়ী হবেন তিনি (Mukul Roy)৷\n#কলকাতা: ফের নিজের দল নিয়ে বিভ্রান্তি বাড়ালেন মুকুল রায়৷ এ দিন বিধানসভায় দাঁড়িয়ে তিনি ফের বললেন, কৃষ্ণনগর উত্তর কেন্দ্রে ফের প্রার্থী হলে তিনিই বিজেপি-র টিকিটে জিতবেন৷ তৃণমূলের হয়ে দাঁড়ালে অবশ্য কী হবে তা মানুষ ঠিক করবে বলে মন্তব্য করেন তৃণমূল নেতা৷\nকয়েক দিন আগেই কৃষ্ণনগরে গিয়ে এই একই মন্তব্য করেন মুকুল রায়৷ সেদিনও তিনি বলেছিলেন, বিজেপি-র টিকিটে ভোটে দাঁড়িয়ে কৃষ্ণনগর উত্তর কেন্দ্র থেকে জয়ী হবেন তিনি৷ প্রবীণ নেতার এই মন্তব্যে রীতিমতো শোরগোল পড়ে যায়৷ মুকুলের ওই মন্তব্যের পর তাঁর ছেলে শুভ্রাংশু রায় দাবি করেছিলেন, স্ত্রীর মৃত্যুর শোক সামলে উঠতে না পেরেই অসংলগ্ন কথা বলছেন তৃণমূল নেতা৷ বাবার শারীরিক সমস্যার রয়েছে বলেও দাবি করেছিলেন শুভ্রাংশু৷\nএ দিন অবশ্য ফের সেই একই মন্তব্যের পুনরাবৃত্তি করে দলের অস্বস্তি আবারও বাড়ালেন মুকুল রায়৷ তবে বার বার মুকুলের এই ধরনের 'অসংলগ্ন মন্তব্যের' পিছনে রাজনৈতিক কৌশল রয়েছে কি না, এ দিনের পর সেই প্রশ্নও উঠতে শুরু করেছে৷\nশুক্রবার বিধানসভায় পাবলিক অ্যাকাউন্টস কমিটির বৈঠকে যোগ দিতে এসেছিলেন মুকুল রায়৷ তিনি পিএসি-র চেয়ারম্যান৷ মুকুল রায়ের কাছে সাংবাদিকরা ফের জানতে চান, কৃষ্ণনগরে তো আপনি বিপুল ভোটে জিতেছিলেন, সেখানে আবার তিনি প্রার্থী হলে কি জিততে পারবেন? জবাবে মুকুল বলেন, 'হ্যাঁ'৷ এর পরেই মুকুলকে প্রশ্ন করা হয়, আপনি তো তৃণমূলের হয়ে দাঁড়াবেন? মুকুল ততক্ষণাৎ জবাব দেন, 'না, বিজেপি-র হয়ে দাঁড়ালে জিতব৷ তৃণমূলের হয়ে দাঁড়ালে কী হবে তখন সেটা মানুষ সিদ্ধান্ত নেবেন৷' শুধু নির্বাচনে প্রার্থী হওয়ার বিষয়েই নয়, মুকুল রায় স্পষ্ট জানিয়ে দেন, বিজেপি-র তরফেই তিনি পিএসসি-র চেয়ারম্যান হিসেবে বৈঠক করছেন৷ কৃষ্ণনগর উত্তরের বিধায়কের যুক্তি, বিজেপি-র টিকিটে তিনিই ভোটে লড়ে তিনি জয়ী হয়েছেন বলেই তাঁকে অধ্যক্ষ পিএসি চেয়ারম্যান হিসেবে নির্বাচিত করেছেন৷\nযদিও ত্রিপুরা প্রসঙ্গে নিজের বর্তমান দল তৃণমূল কংগ্রেসের হয়েই সওয়াল করেছেন মুকুল রায়৷ ত্রিপুরায় যে তৃণমূল শক্তিবৃদ্ধি করেছে বলেও দাবি করেন তিনি৷ ত্রিপুরায় তৃণমূলের উপরে হামলার ঘটনাও অন্যায় বলেও সমালোচনা করেন বিজেপি নেতা৷ কিন্তু তাৎপর্যপূর্ণ ভাবে ত্রিপুরার ঘটনার জন্য সরাসরি বিজেপি-কে দায়ী করে কোনও মন্তব্য করেননি তিনি৷ ত্রিপুরায় তৃণমূলের ক্ষমতায় আসার সম্ভাবনাও আগের থেকে অনেকটাই বেড়েছে বলেও দাবি করেন তৃণমূল নেতা৷ মুকুল বলেন, 'এটা অন্যায়, অরাজনৈতিক ব্যাপার হচ্ছে৷ ভয় পেয়েছে কি না জানি না, কিন্তু এটা ঠিক নয়৷' দল নির্দেশ দিলে তিনি ত্রিপুরায় যাবেন বলেও জানিয়েছেন মুকুল রায়৷\nমুকুল রায়ের এ দিনের মন্তব্যরে নিছক শারীরিক কারণে অসংলগ্ন কথা মানতে নারাজ রাজনৈতিক মহলের একাংশ৷ কারণ পর পর দু' দিন মুকুলের মতো অভিজ্ঞ রাজনীতিবিদ একই ভুল করবেন, তা মানতে চাইছেন না অনেকেই৷ বরং তাঁর পিএসি চেয়ারম্যান হওয়া নিয়ে যে জটিলতা তৈরি হয়েছে, সেকথা মাথায় রেখেই মুকুল সচেতন ভাবে নিজেকে বিজেপি বিধায়ক এবং নেতা হিসেবে নিজেকে প্রমাণ করার চেষ্টা করছেন বলে মনে করা হচ্ছে৷ কারণ মুকুলকে পিএসি চেয়ারম্যান পদে নিয়োগের বিরোধিতা করে বিধানসভার অধ্যক্ষের কাছে অভিযোগ দায়ের করেছে বিজেপি৷ দলত্যাগ বিরোধী আইনে তাঁকে বহিষ্কারের দাবিও জানানো হয়েছে৷ বিজেপি-র সেই অভিযোগের শুনানি শুরু করেছেন স্পিকার বিমান বন্দ্যোপাধ্যায়৷ শুধু তাই নয়, পিএসসি চেয়ারম্যান পদে মুকুলের নিয়োগের বিরোধিতা করে আদালতে মামলাও দায়ের হয়েছে৷\nফলে আইনি দিক দিয়ে নিজের অবস্থান মজবুত করতেই অভিজ্ঞ মুকুল এই কৌশল নিয়েছেন কি না,সেই প্রশ্ন উঠছে৷ কারণ মুকুল যে তৃণমূলে যোগ দিয়েছেন তা প্রমাণ করতে তাঁর তৃণমূলে যোগদানের ভিডিও ফুটেজকে অস্ত্র করেছে বিজেপি৷ এবার পাল্টা গণমাধ্যমে বার বার নিজেকে বিজেপি-র সদস্য বলে দেখাতে চেয়ে মুকুল নিজের যুক্তি তৈরি রাখছেন বলেই মনে করা হচ্ছে৷


ভুল! | blog.bdnews24.com - pioneer blog for citizen journalism in bangladesh\nবৃহস্পতিবার ২১ জুলাই ২০১৬, ১২:৫৬ পূর্বাহ্ন\nভুল করেই যাত্রা শুরু। এই মুহূর্তে কবি নজরুলের একটি বিখ্যাত গানের কথা বড্ড মনে পড়ে-\n‘‘নামাজী তোর নামাজ হলো যে ভুল\nমসজিদে তুই রাখলি সিজদা\nছাড়ি ঈমানের মূল…”\nভুল হলেই শুদ্ধ করার/সংশোধনের সুযোগ তৈরি হয় বৈকি!\nহ্যাঁ, ব্লগে আমার যাত্রার কথাই বলছি। যাত্রাপথের শুরুতেই ভুল। না-জানা কারণেই ভুল। অতঃপর সবার সহযোগিতায় ভুল সংশোধন। ব্লগে প্রবেশ এবং প্রথম এই লেখা। আবারও ভুল হলে ক্ষমা চাই, চাই সংশোধন। এই মুহূর্তে হয়তো আমি এই ব্লগের নবীণতম সদস্য। ভার্চুয়াল জগতে ‘ব্লগ’ আর ‘ব্লগার’ শব্দ আজ বহুল পরিচিত। এতদিন শুধু ফেসবুকেই টুকিটাকি। মনের কিছু কথা লিখতাম। এই ব্লগের শ্রদ্ধেয় ব্লগার নিতাই বাবু’র সাথে পরিচয় হয় ফেসবুকে। তাঁরই উৎসাহে ব্লগে নিবন্ধন করি। কিন্তু নিবন্ধন করতেই বড্ড ভুল করে ফেলেছি। নিবন্ধন ফরম পূরণ করতেই ভুল। নিবন্ধন করার পর দীর্ঘ অপেক্ষা, কবে আমার ব্লগের সদস্যভূক্তি এপ্রোভ করা হবে সেই অপেক্ষা।\nশ্রদ্ধেয় নিতাই বাবুকে জানালাম আমার নাম ব্লগে নিবন্ধন করেছি, কিন্তু তাতে তো প্রবেশ করতে পারছি না। তিনি আমার এই ভুল কীভাবে হলো, চিন্তিত !! আরেকজন শ্রদ্ধেয় ব্লগার জনাব কাজী শহীদ শওকত সাহেবের সাথে পরিচয় করিয়ে দেন। তিনিও আমার এই ভুল সংশোধনের ব্যাপারে বেশ কিছু নির্দেশনা দেন ও সহায়তা করেছেন। অবশেষে প্রায় সপ্তাহ খানেক পর ব্লগের সঞ্চালক মহোদয় আমার ভুল সংশোধন করে দিয়েছেন। ফলস্বরূপ আজকেই এই প্রথম লেখাটি ব্লগে লেখার চেষ্টা করলাম।\nব্লগের সম্মানিত সকল সদস্যের প্রতি আমার আন্তরিক সালাম, শ্রদ্ধা আর হার্দিক শুভেচ্ছা! আর এই ব্লগে লেখার জন্য নানাভাবে উৎসাহিত করার জন্য শ্রদ্ধেয় নিতাই বাবু, কাজী শহীদ শওকত সাহেব এবং ব্লগের সম্মানিত সঞ্চালক মহোদয়ের প্রতি সশ্রদ্ধ কৃতজ্ঞতা!\nসবা্ই আমার ভুলগুলো শুধরিয়ে দেবেন, আর অনিচ্ছাকৃত ভুল ক্ষমাসুন্দর দৃষ্টিতে দেখবেন ▬ এটাই হোক আমার যাত্রা শুরুর প্রার্থনা! নবীণ এই সদস্যকে সবাই আন্তরিকভাবেই গ্রহণ করবেন এই কামনা!\nসবাই ভালো থাকুন সতত…\nবৃহস্পতিবার ২১জুলাই২০১৬, পূর্বাহ্ন ০১:১৩\nসম্মানিত আবুল কাশেম দাদা, ভুলের মাঝেই সংশোধন ও সংশোধিত ৷ এখানে আমিও নবীন ব্লগার, বেশি দিন হয়নি এই ব্লগে প্রবেশ করার বয়স ৷ আজকে আপনি নবীন, আগামিকাল হয়ে যাবেন প্রবীণ ৷ আপনি নবীন, লেখা কিন্তু নবীনের মত নয়! আপনি পারবেন প্রশংসা কুড়াতে এটা আমার বিশ্বাস ৷ দয়া করে লেখা চালু রাখবেন আশা করি ৷ নজর থাকবে সামনে, পিছনে নয় ৷ ধন্যবাদ দাদা ভালো থাকবেন আশা করি ৷\nবৃহস্পতিবার ২১জুলাই২০১৬, অপরাহ্ন ০৩:২৮\nঅনেক অনেক ধন্যবাদ দাদা! 😛 @নিতাই বাবু!\nশুক্রবার ২২জুলাই২০১৬, পূর্বাহ্ন ১২:১৪\nসম্মানিত আবুল কাশেম দাদা, প্রত্যুত্তরের জন্য জানাই অসংখ্য ধন্যবাদ ৷ চালিয়ে যান দ্রুতগতিতে, চুল সামনে, সবকিছু পিছনে ফেলে ৷\nশুক্রবার ২২জুলাই২০১৬, পূর্বাহ্ন ১২:১৬\nভুল করে চুল হয়েছে দাদা, হবে “চলুন” শোধরে নিবে দাদা ৷\nসোমবার ২৫জুলাই২০১৬, পূর্বাহ্ন ০২:১০\nসোমবার ২৫জুলাই২০১৬, পূর্বাহ্ন ০২:১৪\nআবারও শ্রদ্ধার সাথে বলছি দাদা @নিতাই বাবু!! মন্তব্যে ভুল সংশোধনের উপায় নেই । তাই ‘ভুল’ লিখতে ‘চুল’ হলে কী আর করা !! 😛 😛 😀\nবৃহস্পতিবার ২১জুলাই২০১৬, অপরাহ্ন ১২:৪০\nস্বাগতম। সুস্বাগতম। অভিনন্দন প্রথম পোস্টের জন্য। 🙂\nবৃহস্পতিবার ২১জুলাই২০১৬, অপরাহ্ন ১১:২১\nসকৃতজ্ঞ অভিনন্দন আপনাকেও ! 🙂 শুভেচ্ছা নিরন্তর…\nধন্যবাদ ❗ ❗ ❗\nবৃহস্পতিবার ২১জুলাই২০১৬, অপরাহ্ন ০৪:১১\nআপনাকে স্বাগতম এই ব্লগে।\nবৃহস্পতিবার ২১জুলাই২০১৬, অপরাহ্ন ১১:২২\nসকৃতজ্ঞ ধন্যবাদ ❗ ❗ ❗ 🙂\nবৃহস্পতিবার ২১জুলাই২০১৬, অপরাহ্ন ০৪:৪১\nব্লগারদের দুর্দিনে আপনি এই লাইনে আসলেন? 😛\n— স্বাগতম আপনাকে!\nবৃহস্পতিবার ২১জুলাই২০১৬, অপরাহ্ন ১১:৩৭\nঠিক বলেছেন দাদা! @ সুকান্ত কুমার সাহা ❗\n‘ব্লগার’ শব্দটি আজকাল যেন ভীতিকর কিছুতে পরিণত হয়েছে।\nআজকেই জনৈক ফেসবুক বন্ধুকে জানালাম যে, ‘আমি সম্প্রতি ব্লগে যুক্ত হয়েছি কিছু লেখালেখি করার জন্য।’\nকথাটা শুনতেই তিনি যেন আঁতকে উঠলেন!\nতাঁর কথায় আমারও মনে হয়েছে দাদা, ব্লগ আর ব্লগার সম্পর্কে অনেকেরেই যথার্থ ধারণা নেই 🙁\nবললেন, “ বলেন কী! শেষ পর্যন্ত আপনিও ব্লগার!! দেখেশুনে লিখবেন। দেশের যা অবস্থা! ব্লগার বলে পরিচয় দেওয়াটাই মুশকিল 😉 ”\nতাঁর কথারই যেন প্রতিধ্বনি আপনার মন্তব্য ❗ ❓\nযা-ই হোক আপনার মন্তব্যের হেতু বুঝতে বেগ পেতে হয়নি 🙂\nশুক্রবার ২২জুলাই২০১৬, অপরাহ্ন ০১:৩০\nআপনার লেখার স্টাইল ভাল; নতুন লেখক হিসেবে মনে হচ্ছে না!\nসোমবার ২৫জুলাই২০১৬, পূর্বাহ্ন ০১:৫০\nআবারও আন্তরিক ধন্যবাদ জানাচ্ছি দাদা! @সুকান্ত কুমার সাহা!\nসোমবার ২৫জুলাই২০১৬, পূর্বাহ্ন ০২:১৭\nআপনাদের সবার সুন্দর সুন্দর মন্তব্য আমাকে ভীষণ অনুপ্রাণিত করেছে! আশা করি আপনাদের অনুপ্রেরণা আমার পাথেয় হয়ে থাকবে।\nবৃহস্পতিবার ২১জুলাই২০১৬, অপরাহ্ন ০৯:৪৫\nনিতাই দা আপনাকে ফেইসবুক থেকে এখানে নিয়ে এসেছেন। তিনি খাল কেটে কুমির নিয়ে এসেছেন, সেই কথা আমি বলব না। ( কিন্তু এক পর্যায়ে আপনি যদি নিতাই দা’র চেয়েও বেশি জনপ্রিয় হয়ে যান, তখন কি হবে?)\n(ভবিষ্যতে যাই হোক না কেন বর্তমানে) আপনাকে স্বাগতম! প্রত্যাশা রইল আরও ভালো লিখবেন।\nবৃহস্পতিবার ২১জুলাই২০১৬, অপরাহ্ন ১১:৪৯\nপ্রথমেই আপনাকে কৃতজ্ঞতা আর হার্দিক শুভেচ্ছা জানাই আপনার সুন্দর মন্তব্যের জন্য ❗ @শ্রদ্ধেয় জুলফিকার জুবায়ের ভাই ❗ ❗\nশ্রদ্ধেয় নিতাই বাবুকে ধন্যবাদ আর কৃতজ্ঞতা জানিয়েছি এই জন্য যে, আমার দৃঢ় বিশ্বাস তিনি আমাকে খালে ফেলে দেননি\nআরও বিশ্বাস করি আপনাদের সাথে থেকে আমি অনেক কিছু শিখতে পারবো ইনশাআল্লাহ্ ❗ আপনাদের অনুপ্রেরণা আমার পাথেয়\nহয়ে থাকবে নিঃসন্দেহে ❗ ❗\nসোমবার ২৫জুলাই২০১৬, পূর্বাহ্ন ০২:০৩\nশ্রদ্ধেয় জুলফিকার জুবায়ের ভাই! আমি বিনয়াবনত শ্রদ্ধার সাথে আপনার মাধ্যমে জানতে চাই- ব্লগে সম্মানিত ব্লগার মহোদয়গণ “স্বাগতম” শব্দটি বহুল ব্যবহার করছেন। আমার জানামতে “স্বাগতম’’ শব্দটিতে ভুল রয়েছে।\nসু+আগাত=স্বাগত ! ব্যাকরণগতভাবে ‘স্বাগত’ শব্দটি শুদ্ধ হওয়ার কথা। [ স্বাগতম= সু+আগমত (!) হওয়ার কথা নয়]\n‘আগতম’ বলে অন্তত বাংলায় কোনো শব্দ খুঁজে পাইনি। যদিও শব্দটি বহুল প্রচলিত, কিন্তু ভুল বলে মনে করি।\nযা-ই হোক আমারও ভুল হতে পারে 🙁 ভুল হলে নবীণ সদস্য হিসেবে ক্ষমাসুন্দর দৃষ্টিতে দেখার জন্য বিনয়াবনত অনুরোধ রইল সবার প্রতি।\nসেই সাথে আমাকে এই ব্লগে স্বাগত জানানোর জন্য আবারও সবার প্রতি কৃতজ্ঞতা ! কৃতজ্ঞতা !! কৃতজ্ঞতা !!!\nসোমবার ২৫জুলাই২০১৬, পূর্বাহ্ন ০২:০৯\nমন্তব্য প্রকাশের ক্ষেত্রে শব্দের বানান ভুল সংশোধনের উপায় নেই। তাই পূর্বোক্ত জবাবের সংশোধনী- [ স্বাগতম= সু+আগতম (!) হওয়ার কথা নয়]\nআর একটি কথা- এই ব্লগে অনেক গুনী লেখক, সাংবাদিক বয়েছেন। তাঁদের কী বলে সম্বোধন করবো ভেবে পাচ্ছি না। সম্মানিত ব্লগার, লেখক মহোদয়গণকে কী সম্বোধন করতে পারি- জানালে বাধিত হই!\nসোমবার ২৫জুলাই২০১৬, অপরাহ্ন ০৬:০৮\nশ্রদ্ধেয় আবুল কাশেম ভাই\nমাধ্যম হিসেবে কেন যে আপনি আমাকে বেছে নিলেন! এর আগেও ব্লগারসুলভ দায়িত্ববোধ দ্বারা তাড়িত হয়েছিলাম। নিতাই দার জন্য একটি প্রশ্নোত্তর প্রস্তুত করেছিলাম। এরপর থেকে তিনি আমাকে গুরুমহাশয়ের স্থান দিয়েছেন। তিনি নিশ্চয়ই ভালো কাজ করেছেন। কিন্তু তা তার জন্য গুরুত্বপূর্ণ মতামতগুলোকে আলাদা করে রাখার মত পরিস্থিতি সৃষ্টি করেছে। আশা করি আপনার ক্ষেত্রে তা হবে না। আর সেই ভরসাতেই অগ্রসর হচ্ছি।\nআপনি লেখক ও সাংবাদিকদের গুণী বলে মনে করছেন। আপনার এই মনে করাটাকে আমি সমর্থন করছি। সাথে এ-ও নিশ্চিত করছি ‘ব্লগাররাও গুণীজন হতে পারেন’। (যদিও এই সমাজ এখনও তা মেনে নেয়নি!)\n(ক্রমশ … )\nমঙ্গলবার ২৬জুলাই২০১৬, অপরাহ্ন ০৭:৫৮\nস্বাগতম শব্দের শুদ্ধতা\nবাংলা একাডেমির ৩টি অভিধানে ‘স্বাগতম’ শব্দটি খুঁজেছিলাম। একটি অভিধানেও শব্দটি খুঁজে পাইনি। আবার ইংরেজি থেকে বাংলা গুগল টান্সলেটরেও এই শব্দটি নেই।\nনা থাকলেও বিচলিত হবার কিছু নাই। গণমানুষ ব্যাকরণ অনুসরণ করে কথা বলে না। বরঞ্চ ব্যাকরণই মানুষের মুখের ভাষাকে ভিত্তি করে রচিত হয়। সুতরাং জনসাধারণ ‘কারো আগমনকে অভিবাদন’ জানাতে ‘স্বাগতম’ শব্দটি সত্যি ব্যবহার করে থাকলে অভিধানে তা থাকতে বাধ্য। হ্যাঁ, সত্যি তাই। গুগলের বাংলা থেকে ইংরেজি ট্রান্সলেটরে ইতিবাচক ফল পাওয়া যায়। সেখানে ‘স্বাগতম’-এর ইংরেজি শব্দ হিসেবে ‘Welcome’ শব্দটি আছে।\nসুতরাং শব্দটি অচিরেই বাংলা একাডেমির অভিধানগুলোতে যুক্ত হবার সম্ভাবনা আছে। এবং শব্দটির বহুল প্রচলন এবং শ্রুতিমাধুর্য সেই সম্ভাবনাকে আরও বাড়িয়ে দেয়।\nউল্লেখ্য, সন্ধি বিচ্ছেদ কিংবা প্রকৃতি-প্রত্যয়ের ভিত্তিতে শব্দের শুদ্ধতার বিষয়ে নিশ্চিত হওয়া যায় না। কেননা প্রচুর শব্দ আছে যেগুলো সন্ধি ও প্রত্যয়ের পরিধির বাইরে।\n( কাশেম ভাই, আমার সাধ্যমত আপনাকে তথ্য দেবার চেষ্টা করেছি। ভুল-শুদ্ধের বিষয়ে স্থির সিদ্ধান্ত দিতে পারিনি। বাংলা বিভাগের একজন অধ্যাপকের কাছ থেকে বিশেষজ্ঞ মতামত জেনে নেবার বিনীত অনুরোধ রইল | ক্রমশ … )\nবুধবার ২৭জুলাই২০১৬, অপরাহ্ন ০৬:২০\nকিভাবে সম্বোধন করবেন\n‘সুনীল আকাশ’ এবং ‘নীল অপরাজিতা’ নামের দু’জনকে সবচেয়ে সহজ পদ্ধতিতে সম্বোধন করতে চাইলে ‘আকাশ ভাই*’ ও ‘অপরাজিতা আপু*’ লিখুন। তাছাড়াও প্রয়োজনে প্রিয়, সম্মানিত এবং শ্রদ্ধেয় ইত্যাদি সম্ভাষণ ব্যবহার করুন।\n‘প্রিয় লেখক’ কিংবা ‘প্রিয় লেখিকা’ এই সাধারণ সম্বোধনেও যেতে পারেন। আবার সম্পূর্ণ সম্বোধনহীন কিছুও লিখতে পারেন। ইত্যাদি …\n(*যাকে লিখছেন সে ছেলে না মেয়ে বিষয়টা স্পষ্ট নাও থাকতে পারে। সেক্ষেত্রে অবশ্যই ভাই/আপু শব্দগুলো এড়িয়ে যেতে হবে।)\nমন্তব্যে ভুল হলে কি করবেন\nভুল যেন না হয় সে জন্য আগেই তৎপর (Proactive) হতে পারেন। পরিমার্জনে পর্যাপ্ত সময় দিতে পারেন। যে কোন কাজকে চমৎকার করার জন্য সময়কে পুঁজি করা যায়!\nমন্তব্য প্রকাশের পর যদি বুঝতে পারেন ভুল কিছু লিখে ফেলেছেন, তাহলে পরিত্রাণের আংশিক উপায় আছে। উপায়টি জানতে এই লিংকটি অনুসরণ করুন।\nকাশেম ভাই, আপনি এখানে নবীন। আপনার অনুরোধ মত কিছু সঠিক পরামর্শ দেবার চেষ্টা করেছি। ভুল হলে পুরনো সদস্যদেরও ক্ষমাসুন্দর দৃষ্টিতে দেখার অনুরোধ রইল। অনেক শুভেচ্ছা জানবেন।\nশনিবার ১৮মার্চ২০১৭, অপরাহ্ন ০৩:১৩\nঅনেক অনেক শ্রদ্ধা ও কৃতজ্ঞতাসহ ধন্যবাদ ! @শ্রদ্ধেয়\nশনিবার ১৮মার্চ২০১৭, অপরাহ্ন ০৩:১৪\nশনিবার ১৮মার্চ২০১৭, অপরাহ্ন ০৬:০৯\nজনাব আদরণীয় আবুল কাশেম ভাই , একটা জিনিস পরিস্কার হওয়া খুব দরকার । প্রচলিত ধারনা – ব্লগার মানেই নাস্তিক , লুইচ্চা , নস্ট , গাঁজাখোর ইত্যাদী ইত্যাদী । শাহবাগ আন্দোলনের সময় সাবেক প্রধানমন্ত্রীও এরকমটি বলেছিলেন । আপনি এরকম ব্লগার কিনা বিষয়টি ক্লিয়ার করে নিবেন নিরাপত্তার খাতিরে । এটা ভুক্তভোগীর সৌজন্যমূলক পরামর্শ ।\nগুরুমশাই , মহাগুরু , শিষ্য এবং তারকা খচিত ব্লগারদের শুভকামনা সর্বদা আপনার সঙ্গেই থাকছে ।\nসম্ভব হলে সব সময় হাতের কাছে সামান্য ‘ তৈল ‘ রাখবেন ।\nআপনি সু আগত ।


বিয়ের আগেই গর্ভবতী! মা হয়ে ছেলের ছবি প্রকাশ্যে আনলেন ভোজপুরি অভিনেত্রী স্বপ্না চৌধুরী - Humppy\nHome/Entertainment/বিয়ের আগেই গর্ভবতী! মা হয়ে ছেলের ছবি প্রকাশ্যে আনলেন ভোজপুরি অভিনেত্রী স্বপ্না চৌধুরী\nবিয়ের আগেই গর্ভবতী! মা হয়ে ছেলের ছবি প্রকাশ্যে আনলেন ভোজপুরি অভিনেত্রী স্বপ্না চৌধুরী\nহরিয়ানার একজন জনপ্রিয় গায়িকা হলেন স্বপ্না চৌধুরী। গায়িকার পাশাপাশি স্বপ্না একজন ড্যান্সারও। মঞ্চে তিনি নিজের এক অন্য স্টাইলের জন্য বিখ্যাত। তবে, শুধু মঞ্চে গান নয় তাঁকে দেখা গিয়েছে মিউজিক ভিডিও রিলিজ করতেও। পাশাপশি তিনি একজন বিগ বসের প্রাক্তন প্রতিযোগিও। তাঁর জন্য পাগল গোটা হরিয়ানা-পাঞ্জাব সহ দেশের অন্যান্য জায়গার মানুষ।\nতাঁর যেকোনো ভিডিও বা পোস্ট মুহূর্তে ভাইরাল হয় সোশ্যাল মিডিয়ায়। তাঁর জীবন নিয়ে সবসময়ই আগ্রহ দেখিয়েছে মানুষজন। জানা গিয়েছে বিগ বসের ঘর থেকে বেরোনোর পর হঠাৎ বিয়ে করে নেন গায়িকা। তবে, বিয়ের কথা গোপন রাখলেও ফটোশুট প্রকাশ্যে আসার পর সব জানাজানি হয়ে যায়।\nগায়িকা স্বপ্নার অনেকদিনের বন্ধু বীর শাহকে বিয়ে করেন তিনি। নভেম্বর মাসে তাঁর বিয়ের খবর প্রকাশ্যে আসে। আর তারপরই শোরগোল শুরু হয়। আর ঠিক সেই সময়ই বেশ কয়েকজন যুবকের স গে সম্পর্কে জড়ান স্বপ্নার স্বামী। বিয়ের আগেই স্বপ্না অন্তসত্ত্বা হয়ে পড়েন স্বপ্না। এই নিয়েই বিবাদ বাঁধে।\nজানা গিয়েছে, ওই ঘটনার পরই স্বপ্নার স্বামী বীর সাহুর বিরুদ্ধে অভিযোগ দায়ের করা হয়। যদিও এ বিষয়ে কোন মন্তব্য করেননি গায়িকা। তবে, এবার প্রকাশ্যে এল গায়িকার মা হওয়ার কথা। সম্প্রতি স্বপ্না তাঁর ইনস্ট্রগ্রাম হ্যান্ডেলে ছেলের সঙ্গে ছবি শেয়ার করেছেন। আর সেই ছবিই এখন রীতিমতো ভাইরাল সোশ্যাল মিডিয়ায়।\nBhojpuri Actress New Born Baby Pregnant Sapna Choudhary Viral Video


যে কারণে শেষ হতে চলেছে শনির কৃত্রিম উপগ্রহ ক্যাসিনির কার্যক্রম\n- চ্যানেল আই অনলাইন ২২ এপ্রিল, ২০১৭ ১৮:১৪\nআমেরিকার স্পেস এজেন্সি নাসার ১২ বছরের চালানো শনিগ্রহে অনুসন্ধান কার্যক্রম চালানোর পর এ মিশন শেষ হতে চলেছে বলে জানায় সংস্থাটি। শনির উপগ্রহ টাইটানের কক্ষপথে ক্যাসিনিকে ধ্বংস করা হবে বলে জানিয়েছে আমেরিকার মহাকাশ গবেষণা সংস্থা নাসা।\nশনিবার এক মিশনে গ্রহের কক্ষপথের গ্রহাণু পথ এবং বায়ুমণ্ডলে ক্যাসিনি বসানো হয়। যার ফলে কৃত্রিম উপগ্রহ ক্যাসিনি শনি গ্রহের দিনের দৈর্ঘ্য এবং শনির সৌর বছরের বয়স সম্পর্কে জানা যাবে।\nকিন্তু এ রণকৌশলের ফলে সেপ্টেম্বরে শনির আকাশে অগ্নিময় অবস্থার সৃষ্টি হতে পারে। এছাড়া কন্ট্রোলার সাড়া দেয় না এমন কৃত্রিম উপগ্রহের ব্যাপারে ঝুঁকি নিতে পারবে না বলেও জানিয়েছে। আর জীবন সহায়ক উপগ্রহে যাতে গ্যাসকে দূষিত করতে না পারে এবং নিরাপদে নিষ্পত্তি করা যায় এজন্য তারা এ ধরণের কৌশল গ্রহণ করছে।\nনাসার ক্যাসিনির প্রোগ্রাম ম্যানেজার ড. এর্য়াল মেইজি বলেন, যদি ক্যাসিনির জ্বালানি ফুরিয়ে যায় তাহলে এটি নিয়ন্ত্রনের বাইরে চলে যাবে এবং শনির উপগ্রহ টাইটানে ক্র্যাশ করবে এতে ক্ষতির পরিমান বেশি হতে পারে। আমরা শনির কক্ষপথ থেকে দূরে বসাতে পারতাম কিন্তু বিজ্ঞান বলে আমরা যা করতে চাই তার জন্য এর চেয়ে ভালো যায়গা আর কোথাও নাই।\nক্যাসিনি থেকে পৃথিবী দেখতে কেমন? কয়েক কোটি মাইল দূর থেকে পৃথিবীর ছবি।\nশনির উপগ্রহকে নিয়ে চালানো এক গবেষণায় দেখা গেছে, পৃথিবীর চারপাশে ছায়া প্রভাব ফেলছে। কেননা শনিবার ক্যাসিনিকে মহাকর্ষীয় নমনীয় ব্যান্ডের আরেকবারের জন্য এর কক্ষপথ থেকে সরিয়ে শনির প্রধান কক্ষপথের বাইরের দিকে নেয়া হয়, যা প্লানেটটির মেঘ থেকে মাত্র ২০০০ কি.মি উপরে।\nবিজ্ঞানীরা শনিবার এসময় কিছু নিবিড় পর্যবেক্ষণ করেন। বিস্ময়কর প্লানেটটি উত্তর অক্ষাংশ দ্বারা প্রভাবিত এবং বড় লেক ও সমুদ্রগুলো তরল মিথেন গ্যাস ভর্তি। টাইটানে অবস্থানকালে অনেক কিছু আবিষ্কার করেছে কৃত্রিম এই উপগ্রহ।\nলন্ডন ইম্পেরিয়াল কলেজের প্রিন্সিপাল মাইকেল ডফর্হাটি বিবিসিকে বলেন, নর্দান এবং সাউদার্ন হ্যাম্পশায়ার ধীরে ধীরে পরিবর্তন হচ্ছে।। গ্রীষ্ম এবং বর্ষা দেথলে আমরা এই পরিবর্তন বুঝতে পারবো।\nআবহাওয়া এবং জলবায়ুর পরিবর্তনের পিছনে গ্রহগুলোর আন্ত:সম্পর্কিয় ব্যবস্থার প্রভা্ব রয়েছে বলেও তিনি উল্লেখ করেন।\nআমেরিকার স্পেস এজেন্সি নাসাশনির উপগ্রহ\nটি-টুয়েন্টিতে মাশরাফির উত্তরসূরি সাকিব\nরিয়ালের নৈশভোজে যেতে চান না বার্তেমেউ\nসামাজিক দূরত্ব না মেনে শুরু যশোর-৬ আসনে ভোট গ্রহণ


মেট্রোলজি কি ? - কিভাবে.কম\nপ্রশ্ন উত্তর › Category: সাধারণ › মেট্রোলজি কি ?\nUtpol asked4years ago\nমেট্রোলজি অর্থ হচ্ছে, পরিমাপবিদ্যা । অর্থাৎ মাপ যোক জ্ঞানই হল মেট্রোলজি ।\nবায়োমেট্রিক সিম নিবন্ধন যাচাই\nBSS মানে কি ?\nপৃথিবীতে কয়টি দেশ রয়েছে?\nDell ল্যাপটপ এ কিভাবে নতুন র‍্যাম লাগাবো ?


শুভেন্দুর দায়িত্ব বাড়িয়ে ফাঁপড়ে মমতা, বিজেপি মুখী দলের বড় অংশ – BAARTA TODAY\nশুভেন্দুর দায়িত্ব বাড়িয়ে ফাঁপড়ে মমতা, বিজেপি মুখী দলের বড় অংশ\nTagged: channelhindustan.com, state, ঘাটালে, দিলীপ, নীল রায়, মমতা, শুভেন্দু\nদিন দিন জটিল হয়ে উঠছে মেদিনীপুরের শাসকদলের রাজনীতি! অবশ্যই লোকসভা ভোটের ফলাফল প্রকাশের পরবর্তী পরিস্থিতিতে। বর্তমানে তিন জেলায় বিভাজিত হলেও, পূর্ব ও পশ্চিম মেদিনীপুর জেলার সঙ্গে ঝাড়গ্রাম এলাকাকে মেদিনীপুরের অংশ হিসেবেই দেখে এই অঞ্চলের মানুষ।\nপশ্চিমবঙ্গের রাজনৈতিক মানচিত্রে কাঁথি, তমলুক, ঘাটাল, মেদিনীপুর ও ঝাড়গ্রাম শুধুমাত্র পাঁচটি লোকসভার মধ্যে সীমাবদ্ধ থাকলেও, এর ব্যাপ্তি অনেকখানি। এবারের লোকসভা ভোটে ঝাড়গ্রাম ও মেদিনীপুরে গেরুয়া রঙের পদ্ম ফুল ফুটেছে। কাঁথি ও তমলুকে অধিকারী পরিবারের জয় অব্যাহত থাকলেও, প্রভাব খানিকটা হলেও ম্লান হয়েছে। আর ঘাটালে অভিনেতা দেব কেশপুর বিধানসভায় ভর করে আবারও সংসদে যাওয়ার ছাড়পত্র পেয়ে গিয়েছেন। ভাইপো অভিষেককে বিষ্ণুপুর, বাঁকুড়া ও পুরুলিয়া আসনের দায়িত্ব দিয়ে ডুবেছেন তৃণমূল নেত্রী মমতা বন্দ্যোপাধ্যায়।\nঝাড়গ্রাম ও মেদিনীপুরে দায়িত্ব নিয়ে দলকে ডুবিয়েছেন দলের মহাসচিব পার্থ চট্টোপাধ্যায়। তাই মুর্শিদাবাদের দুটি আসন জিতে নিজের মুখরক্ষা করা পরিবহনমন্ত্রী শুভেন্দু অধিকারীকে গোটা জঙ্গলমহলের দায়িত্ব দিয়েছেন মমতা। আর এখানেই নড়ে গিয়েছে শাসকদলের অন্দরমহলের রাজনীতি। পূর্ব মেদিনীপুর জেলায় অধিকারী পরিবারের দাপটে কোণঠাসা মমতা বন্দ্যোপাধ্যায়ের সঙ্গে প্রথমদিনের তৃণমূল করা নেতাকর্মীরা। যার মধ্যে রয়েছেন রামনগরের বিধায়ক অখিল গিরি, পটাশপুরের বিধায়ক জ্যোতির্ময় কর, চন্ডিপুরের বিধায়ক অমিয় ভট্টাচার্য্য মতো নেতারা। কিন্তু নেত্রীর নির্দেশ মান্য করেই এরা শুভেন্দু অধিকারীর সবরকম দাপট সহ্য করে দলে রয়েছেন। কিন্তু পূর্ব ও পশ্চিম মেদিনীপুর এবং ঝাড়গ্রাম জেলায় এমন কিছু পুরোনো দিনের তৃণমূল নেতাকর্মীরা রয়েছেন, যারা আর অধিকারী পরিবারের কাছে বশ্যতা স্বীকার করতে নারাজ। সঙ্গে নতুন করে যুক্ত হয়েছে মাত্র আড়াই বছর আগে তৃণমূল কংগ্রেসে এসে রাজ্যসভার সাংসদ বনে যাওয়া মানস ভূঁইয়ার সক্রিয় হয়ে ওঠার বিষয়টিও।\nজন্মসূত্রে মানস মেদিনীপুরের ভূমিপুত্র হলেও, শাসকদলের অন্দরমহলে তাঁর মূল্যায়ন তৎকাল তৃণমূলী হিসেবেই! এমন “অসহ্য” কার্যকলাপ দেখেও, এবারের লোকসভা ভোটে দলনেত্রীর মুখের দিকে তাকিয়ে প্রাণপাত করে খেটেছেন দলের হয়ে। কোনও ক্ষেত্রে সফল হয়েছেন, কোন ক্ষেত্রে হননি। কিন্তু লোকসভা ভোটে জঙ্গলমহলে ভরাডুবি হতেই দায়িত্ব পুরোপুরি শুভেন্দুর হাতে তুলে দেওয়ার নেত্রীর সিদ্ধান্তকে কোনওভাবেই মন থেকে মানতে পারছেন না পুরনো দিনের তৃণমূল কর্মীরা। এবার একটা হেস্তনেস্ত চাইছেন। কারণ পশ্চিমবঙ্গে লোকসভা ভোটে ১৮টি আসন জিতে নতুন উদ্যমে ঝাঁপিয়ে পড়েছে বিজেপি। শাসকদলে ভাঙন ধরিয়ে সংগঠনের শ্রীবৃদ্ধি চাইছে গেরুয়া থিংক ট্যাংক। তাদেরও দলে কর্মী দরকার। এটা ভালই জানেন মেদিনীপুর এলাকার আদি তৃণমূলের নেতাকর্মীরা। তাই তারাও শিবির বদলের কথা ভাবনা চিন্তা করছেন।\nসূত্রের খবর, কয়েকপ্রস্থ কথাও হয়েছে রাজ্য বিজেপি সভাপতি দিলীপ ঘোষ ও মুকুল রায়ের সঙ্গে। তবে আরও কিছুদিন অপেক্ষা করার পক্ষপাতী তারা। শেষ পর্যন্ত নেত্রী অধিকারী পরিবারের দাপটকে মাথায় রেখে শুভেন্দুর হাতেই যাবতীয় দায়িত্ব বহাল রাখেন, নাকি পুরোনো কর্মীদের কথা মাথায় রেখে বিকল্প কোনও ব্যবস্থা নেন। সেদিকেই তাকিয়ে মেদিনীপুর অঞ্চলের আদি তৃণমূলের নেতাকর্মীরা। নচেৎ গন্তব্য গেরুয়া ঝান্ডা!\nPrevious Post: মুখ্যমন্ত্রীর গাড়ির সামনে ‘জয় শ্রী রাম’ বলায় গ্রেফতার ১০\nNext Post: রামের নাম নিন, ভুত পালাবেই


টসকা 13.x - এর জন্য টসকাএ কমান্ডার এবং টসকা ইউজার ম্যানেজমেন্টের একটি দুর্দান্ত ওভারভিউ - ল্যাম্বডা গিকস\nটসকাআ কমান্ডার এবং টসকা ইউজার ম্যানেজমেন্টের একটি দুর্দান্ত ওভারভিউ টসকা 13.x এর জন্য\nপুরো টসকা টিউটোরিয়ালটি বারোটি নিবন্ধের মাধ্যমে আচ্ছাদিত হয়েছে যা নীচের সামগ্রীর সারণীতে নির্দিষ্ট করা হয়েছে। "টসকা কমান্ডারের ওভারভিউ" নিবন্ধটি সহজ ভাষায় রচনা করা হয়েছে এবং ধারণাগুলি চিত্রগুলির সাথে ব্যাখ্যা করা হয়েছে যাতে কোনও প্রবেশিকা স্তরের পরীক্ষক দ্রুত সময়ে প্রক্রিয়াটি শিখতে পারে।\nএই মাধ্যমে টসকা কমান্ডার & টসকা ইউজার ম্যানেজমেন্ট নিবন্ধটি, আমরা টসকা কমান্ডারের সাথে টসকা ব্যবহারকারী পরিচালনার পাশাপাশি বিভিন্ন ব্যবহারকারীর সংক্ষিপ্ত বিবরণ সম্পর্কে ব্যাখ্যা করব - ব্যবহারকারী তৈরি, আপডেট, নিষ্ক্রিয় করা। টসকা সাক্ষাত্কারের জন্য প্রস্তুত হতে দয়া করে এখানে ক্লিক করুন.\nটসকাএ কমান্ডার কী?\nএই সরঞ্জামটির প্রাথমিক উপাদানটি হ'ল টসকাএ কমান্ডার যা কেস বিকাশ, রক্ষণাবেক্ষণ এবং সম্পাদন পরীক্ষার জন্য ব্যবহৃত হয়। টসকা কমান্ডারের মূল বৈশিষ্ট্যগুলি নীচে নির্দিষ্ট করা হয়েছে -\nটসকা ব্যবহারকারীদের যুক্ত করতে, সম্পাদনা করতে এবং মুছে ফেলার জন্য ইউজার ম্যানেজমেন্ট\nমডিউল তৈরি করতে অ্যাপ্লিকেশনগুলি স্ক্যান করুন\nপুনরায় ব্যবহারযোগ্য লাইব্রেরি তৈরি করা\nপরীক্ষার কেস তৈরি করা\nটিসিপি, টিসিডি, টিডিএম, টিডিএস ব্যবহার করে পরীক্ষার ডেটার প্যারামিটারাইজেশন\nপরীক্ষার মামলা রক্ষণাবেক্ষণ\nপরীক্ষার কার্য সম্পাদন পরিচালনা করা\nএখন, আমরা সংক্ষেপে টসকা কমান্ডারে উপলব্ধ বিভিন্ন বিকল্পগুলি নিয়ে আলোচনা করতে যা যা বিভিন্ন অটোমেশন ক্রিয়াকলাপের জন্য ঘন ঘন ব্যবহৃত হয়:\nতথ্য - এটি কর্মক্ষেত্র সম্পর্কে বিশদ সরবরাহ করে।\nনতুন - এটি একটি নতুন কর্মক্ষেত্র তৈরির জন্য ব্যবহৃত হয়।\nখোলা - আমরা এই বিকল্পের মাধ্যমে যে কোনও বিদ্যমান ওয়ার্কস্পেস খুলতে পারি।\nসেটিংস - আমরা বিভিন্ন টসকা উপাদানগুলির কনফিগারেশনগুলি দেখতে / পরিবর্তন করতে পারি।\nঅ্যাকাউন্টস - আমরা এই বিকল্পের মাধ্যমে টসকা ক্লাউডে লগ ইন করতে পারি।\nলাইসেন্স - আমরা লাইসেন্স উইজার্ড ব্যবহার না করে এর মাধ্যমে লাইসেন্সটি কনফিগার করতে পারি।\nটসকা কমান্ডার - প্রকল্প\nঅনুসন্ধান - আমরা টসকা ওয়ার্কস্পেসে উপলব্ধ যে কোনও উপাদান অনুসন্ধান করতে পারি।\nপ্রকল্প - আমরা বিভিন্ন টসকা উপাদান বা বিভাগগুলির শ্রেণিবিন্যাস দেখতে পারি।\nস্ক্র্যাচ বই - আমরা স্ক্র্যাচ বইটি দেখতে পারি যেখানে অস্থায়ী সম্পাদনের লগগুলি সংরক্ষণ করা হয়।\nসেকশনস - আমরা কোনও বিশেষ বিভাগ খুলতে পারি।\nসব আপডেট করুন - যদি ওয়ার্কস্পেসটি সাধারণ সংগ্রহস্থলের সাথে সংযুক্ত থাকে তবে আমরা ওয়ার্কস্পেসের স্থানীয় অনুলিপিটি সাধারণ সংগ্রহস্থলের সাথে সিঙ্ক করতে পারি।\nসব চেক ইন - স্থানীয় কর্মক্ষেত্রের যে কোনও পরিবর্তনগুলি সাধারণ ভান্ডারে পরিণত করুন / প্রতিশ্রুতি দিন।\nচেকআউট - আপডেটের জন্য কোনও নির্দিষ্ট মূল ফোল্ডার বা উপাদানগুলি লক / সংরক্ষণ করুন। চেকআউট প্রক্রিয়াটির মাধ্যমে আমরা অন্যান্য ব্যবহারকারীদের একই উপাদানটিতে কাজ করা থেকে বিরত রাখতে পারি।\nচেকআউট ট্রি - এটি নির্বাচিত ফোল্ডারে থাকা সমস্ত সন্তানের উপাদানগুলি পরীক্ষা করে দেখবে।\nসাবসেট আমদানি করুন - এটি ওয়ার্কস্পেসের অন্য কোনও সাবসেট বা ব্যাকআপ কপি আমদানি করতে ব্যবহৃত হয়।\nরপ্তানি - আমরা ওয়ার্কস্পেস কপিটি উপসেট / ব্যাকআপ হিসাবে রফতানি করতে পারি।\nঅনুসন্ধানী পরীক্ষা - পরীক্ষা বা প্রশিক্ষণের উদ্দেশ্যে আমরা দৃশ্যের রেকর্ডিংয়ের জন্য টসকা কমান্ডারের অনুসন্ধানের বৈশিষ্ট্যটি শুরু করতে পারি।\nম্যানুয়াল টেস্টকেস - এটি ম্যানুয়াল পরীক্ষার কেস তৈরি করতে ব্যবহৃত হয়।\nস্বয়ংক্রিয় পরীক্ষার কেস - এটি রেকর্ডিংয়ের মাধ্যমে স্বয়ংক্রিয় পরীক্ষার কেসগুলি তৈরি করতে ব্যবহৃত হয়।\nটসকা কমান্ডার - বাড়ি\nবাফার ভিউস - আমরা কর্মক্ষেত্রে তৈরি হওয়া বাফারগুলি দেখতে পারি।\nটসকা কমান্ডার - সরঞ্জাম\nপরীক্ষার মামলা: এই ট্যাবগুলিতে উপলব্ধ বিকল্পগুলি পরীক্ষার ক্ষেত্রে বিভিন্ন উপাদান তৈরি করতে ব্যবহৃত হয়।\nটসকা কমান্ডার - পরীক্ষার মামলা\nফোল্ডার তৈরি করুন - এটি যে কোনও ফোল্ডার তৈরি করতে ব্যবহৃত হয়।\nস্ক্র্যাচবুক চালান - আমরা স্ক্র্যাচ বইয়ে পরীক্ষার যে কোনও বা কোনও অংশ কার্যকর করতে পারি।\nএপিআই পরীক্ষা: সমস্ত API পরীক্ষা সংক্রান্ত বিকল্পগুলি এখানে উপলভ্য। আরও জানার জন্য দয়া করে এপিআই পরীক্ষার বিভাগটি পড়ুন।\nটসকা কমান্ডার - এপিআই টেস্টিং\nটসকা কমান্ডারের বিভাগ:\nআমরা এখন টসকা কমান্ডারের বিভিন্ন বিভাগের সংক্ষিপ্তসারটি বুঝতে যাচ্ছি যা পরীক্ষার অটোমেশনের জন্য প্রায়শই ব্যবহৃত হয়। এখানে সমস্ত বিভাগের তিনটি অংশ রয়েছে -\nবাম অবস্থান - ফোল্ডার / উপাদানগুলির নেভিগেশন / শ্রেণিবিন্যাস\nকেন্দ্রীয় অবস্থান - প্রতিটি নির্বাচিত ফোল্ডার / উপাদানগুলির বিবরণ, পরীক্ষার কনফিগারেশন (প্রযোজ্য ক্ষেত্রে)\nডান অবস্থান - প্রতিটি নির্বাচিত ফোল্ডার বা উপাদানগুলির বৈশিষ্ট্য।\nটসকা কমান্ডারের বিভিন্ন বিভাগ / উপাদান:\nআমরা এই টিউটোরিয়ালের সম্পর্কিত বিষয়গুলির গুরুত্বপূর্ণ বিভাগগুলিতে আরও আলোচনা করব।\nপ্রকল্প - এটি কর্মক্ষেত্রে উপলব্ধ বিভিন্ন ফোল্ডার / উপাদানগুলির শ্রেণিবিন্যাসের ভিউ সরবরাহ করে।\nটসকা কমান্ডারের প্রকল্প বিভাগ\nমডিউল - মডিউলগুলি (আউট অবজেক্ট ম্যাপ) এখানে সংরক্ষিত আছে।\nটসকা কমান্ডারের মডিউল বিভাগ\nপরীক্ষা ক্ষেত্রে - যে কোনও পরীক্ষার ক্ষেত্রে প্রযুক্তিগত উপাদানগুলি এখানে সংরক্ষণ করা হয়।\nটসকা কমান্ডারের টেস্টকেস বিভাগ\nটেস্টকেস ডিজাইন - নির্দিষ্ট টেস্ট কেস কার্যকর করার জন্য যে টেস্টের ডেটা প্রয়োজন হয়, সেগুলি টেস্টকেস ডিজাইন বিভাগে রাখা যেতে পারে। এই পদ্ধতির দক্ষ ও গতিশীল উপায়ে টেস্ট ডেটা পরিচালনা করতে সহায়তা করে। এছাড়াও প্রযুক্তিগত উপাদান এবং পরীক্ষার ডেটা এই বিভাগের মাধ্যমে পৃথক করা যেতে পারে।\nফাঁসি - এই বিভাগের মাধ্যমে পরীক্ষা সম্পাদন পরিচালনা করা যেতে পারে। আমরা কার্যকরকরণের তালিকাটি সংজ্ঞায়িত করতে পারি, কার্যকর করতে পারি এবং কোনও সমস্যা তদন্ত করতে এক্সিকিউশন লগগুলি বিশ্লেষণ করতে পারি।\nটসকা কমান্ডারের কার্যকরকরণ বিভাগ\nআবশ্যকতা - প্রয়োজনীয়তা সম্পর্কিত তথ্য এখানে সংরক্ষণ করা হয়।\nটসকা কমান্ডার - প্রয়োজনীয়তা বিভাগ\nসমস্যা - এই বিভাগটি কার্যকরকরণের যে কোনও সমস্যা বা বাগগুলি রক্ষণাবেক্ষণ / ট্র্যাক করতে ব্যবহৃত হয়। মূলত, এই বিকল্পগুলির মাধ্যমে ত্রুটি পরিচালনা করা যায়।\nপ্রতিবেদন - এখানে বিভিন্ন ধরণের স্ট্যান্ডার্ড বা কাস্টম প্রতিবেদন সংরক্ষণ করা হয় যেমন কার্যকারিতা কভারেজ, কার্যকরকরণের স্থিতি, প্রয়োজনীয়তা, বাগের অবস্থা ইত্যাদি etc.\nপরীক্ষা পরিকল্পনা - আমরা ট্রাইসেন্টিস টসকা তে কাজ করার সাথে সাথে সমস্ত পরীক্ষার ক্রিয়াকলাপ পরিকল্পনা এবং ট্র্যাক করুন।\nটসকাএ ইউজার ম্যানেজমেন্ট\nএকটি মাল্টিউজার এনভায়রনমেন্টে, ওয়ার্কস্পেস ডেটা কেন্দ্রীয় ডাটাবেসে সংরক্ষণ করা হয় যা হিসাবে পরিচিত সাধারণ সংগ্রহস্থল। একাধিক ব্যবহারকারীর এই সংগ্রহস্থলটিতে অ্যাক্সেস থাকা উচিত। এখানে, টসকা ইউজার ম্যানেজমেন্ট এই ওয়ার্কস্পেসের সাথে কাজ করতে যাওয়া ব্যবহারকারীদের পরিচালনা করতে ছবিতে আসে। প্রশাসকের যে কোনও ব্যবহারকারী তৈরি, সম্পাদনা, মুছে ফেলার অধিকার রয়েছে। এছাড়াও, অ্যাক্সেসের ভূমিকাটি সুরক্ষার প্রয়োজনে সংজ্ঞায়িত করা যায়। ডেটা (মডিউল, টেস্টকেসেস, টিডিএম, ইত্যাদি) আপডেট করার জন্য, সবার আগে, ব্যবহারকারীর এটি অ্যাক্সেসের জন্য অন্য কোনও ব্যবহারকারীকে সীমাবদ্ধ করার জন্য উপাদানটি পরীক্ষা করে দেখতে হবে। আপডেট শেষ করার পরে, ব্যবহারকারীকে সংগ্রহস্থলের সাথে আপডেটটি সিঙ্ক করতে উপাদানটি পরীক্ষা করতে হবে।\nসুতরাং, সাধারণ সংগ্রহস্থলটি সংযুক্ত করতে, আমাদের প্রতিটি ব্যবহারকারীর অ্যাক্সেস সরবরাহ করতে হবে ie প্রশাসকের স্বতন্ত্র ব্যবহারকারী তৈরি করতে হবে।\nনীচের ক্রিয়াকলাপগুলি টসকা ব্যবহারকারী পরিচালনার অংশ হিসাবে সম্পাদন করা যেতে পারে:\n· তৈরি করুন, ব্যবহারকারীকে সক্রিয় করুন এবং গোষ্ঠীগুলি নির্ধারণ করুন।\n· ভূমিকা অর্পণ।\n· ব্যবহারকারীদের নিষ্ক্রিয় করা হচ্ছে।\n· পাসওয়ার্ড পুনরায় সেট করুন।\nব্যবহারকারী তৈরি এবং সক্রিয়করণ: প্রশাসককে ব্যবহারকারী তৈরি এবং সক্রিয় করতে নীচের পদক্ষেপগুলি অনুসরণ করতে হবে -\nপদক্ষেপ 1 # এর মাধ্যমে প্রকল্পের উইন্ডোটি খুলুন হোম-> প্রকল্প.\nপদক্ষেপ2# চেকআউট রুট ফোল্ডার এবং টসকাতে স্যুইচ করুন ইউজার ম্যানেজমেন্ট ট্যাব এটি ওয়ার্কস্পেসে উপলব্ধ সমস্ত ব্যবহারকারী গোষ্ঠী দেখায়।\nস্টিপি3# ব্যবহারকারীর গ্রুপের যে কোনও একটিতে রাইট-ক্লিক করুন এবং ব্যবহারকারী তৈরি করুন আইকনে ক্লিক করুন এবং ব্যবহারকারী তৈরি করতে বিশদ লিখুন।\nপদক্ষেপ4# ব্যবহারকারীকে সক্রিয় করতে সক্ষম কলামে উপলব্ধ চেকবক্সটি পরীক্ষা করুন।\nপদক্ষেপ5# ব্যবহারকারীকে একটি ভিন্ন ভূমিকা নির্ধারণের জন্য একটি আলাদা গ্রুপে টেনে আনুন drop এছাড়াও, আমরা ব্যবহারকারীর স্তর পরিবর্তন করতে পারি।\nব্যবহারকারীদের নিষ্ক্রিয় করছে: যে কোনও ব্যবহারকারীর নিষ্ক্রিয় করতে সক্ষম কলামে উপলব্ধ চেকবক্সটি চেক করুন।\nপাসওয়ার্ড পুনরায় সেট করুন: যে কোনও ব্যবহারকারীর উপর ডান ক্লিক করুন এবং পাসওয়ার্ড তৈরি / আপডেট করতে সেট পাসওয়ার্ড অপশনে ক্লিক করুন।\nটসকা ব্যবহারকারী পরিচালন বিভাগ\nট্রিসেন্টিস টসকা টিউটোরিয়াল এর এই "টসকা কমান্ডার এবং ইউজার ম্যানেজমেন্ট" নিবন্ধটির মাধ্যমে আমরা টসকা কমান্ডার এবং টসকা ইউজার ম্যানেজমেন্ট পদ্ধতির বিষয়ে ব্যাখ্যা করেছি যা পরীক্ষার কেসটি বিকাশে সহায়তা করবে। ক্লিক করুন এখানে ট্রাইসেন্টিস সাপোর্ট পোর্টাল থেকে শিখতে।


এ মাস থেকেই কমবে ডেঙ্গুর প্রকোপ\n৯ মাসে আক্রান্ত ৬৪৮০, ১৭ জনের মৃত্যু\nপ্রকাশ : ০৮ অক্টোবর ২০১৮, ১৩:৫৩\nরাজধানীতে উদ্বেগজনক হারে বাড়তে থাকা ডেঙ্গু জ্বরের প্রকোপ বর্তমানে কমতে শুরু করেছে। গত কয়েক মাসের তুলনায় গত সেপ্টেম্বরে রোগীর সংখ্যা ছিল সর্বাধিক। ওই মাসে মোট ৩ হাজার ৮১ জন হাসপাতালে ভর্তি হয়ে চিকিৎসা নিয়েছেন।\nচলতি অক্টোবরে প্রথম সপ্তাহে ৪৪৩ জন ডেঙ্গু রোগী ভর্তি হয়েছেন। যা তুলনামূলক কম। এ মাস থেকে রোগীর সংখ্যা কমবে বলে আশা করছেন স্বাস্থ্য অধিদফতরের ন্যাশনাল হেলথ ক্রাইসিস ম্যানেজমেন্ট সেন্টার ও কন্ট্রোল রুমের কর্মকর্তারা।\nতারা জানায়, চলতি বছরের শুরু থেকে গতকাল রোববার পর্যন্ত ৬ হাজার ৪৮০ জন ডেঙ্গুতে আক্রান্ত হওয়ার খবর পাওয়া গেছে। তাদের মধ্যে ঢাকার বাইরে মাত্র চারজন।আক্রান্তদের মধ্যে ১৭ জনের মৃত্যু হয়েছে। গত তিন দিনেই মধ্যে শুক্র ও শনিবার আক্রান্ত হয়েছেন ১৩২ জন। গত বছর জানুয়ারি থেকে অক্টোবর পর্যন্ত ২ হাজার ২৩৪ জন ডেঙ্গুতে আক্রান্ত হয়েছিলেন। তবে এবার চিকুনগুনিয়ার প্রকোপ আগের চেয়ে কম।\nস্বাস্থ্য অধিদফতরের কার্যক্রম ও সিটি করপোরেশনের মশক নিধন কার্যক্রমের অবহেলায় ডেঙ্গু পরিস্থিতি এমন হয়েছিল বলে অভিযোগ তাদের। এদিকে ডেঙ্গুতে আক্রান্ত হয়ে রাজধানীর সেন্ট্রাল হাসপাতালে চিকিৎসা নিয়েছে সর্বোচ্চ ৮৬৫ জন। এরপরই ইউনিভার্সাল মেডিকেল কলেজ হাসপাতালে ৭০৩ জন। ঢাকা মেডিকেল কলেজ হাসপাতালে ৬২৪ জন, মুগদা হাসপাতালে ৫২২ জন ও মিটফোর্ডে ৪৫৬ জন।\nস্বাস্থ্য অধিদফতরের ন্যাশনাল হেলথ ক্রাইসিস ম্যানেজমেন্ট সেন্টার ও কন্ট্রোল রুমের ইনচার্জ ডা. আয়েশা আক্তার বলেন, ডেঙ্গুর ধরনটাই এমন। কোনো বছর এর প্রকোপ কম হলে তার পরের বছর বেশি হতে পারে। তাই এ বছরে ডেঙ্গু আক্রান্ত রোগীর সংখ্যা বেশি ছিল, মৃত্যুর ঝুঁকিও ছিল। তবে এ মাস থেকে রোগীর সংখ্যা কমতে থাকবে। আর বাড়ার কোনো আশঙ্কা নেই। কারণ হিসেবে তিনি বলেন, সাধারণত জুলাই, আগস্ট এবং সেপ্টেম্বর এ তিন মাস আমরা ডেঙ্গুর ঝুঁকিপূর্ণ সময় হিসেবে দেখি। অক্টোবরের শেষের দিকে এমনকি নভেম্বরে এ রোগী সংখ্যা শূন্যের কোটায় নেমে আসবে।\nন্যাশনাল হেলথ ক্রাইসিস ম্যানেজমেন্ট সেন্টার ও কন্ট্রোল রুমের তথ্যানুযায়ী, সেপ্টেম্বর মাসে সর্বোচ্চ ৩ হাজার ৮১ জন আক্রন্ত এবং তিনজনের মৃত্যু হয়েছে। এর আগে আগস্ট মাসে ১ হাজার ৭৯৬ জন আক্রান্ত এবং ছয়জনের মৃত্যু হয়। জুলাই মাসে আক্রান্ত হন ৯৪৬ জন এবং চারজনের মৃত্যু হয়। জুন মাসে ২৯৫ জন আক্রান্ত এবং তিনজনের মৃত্যু। অক্টোবরের মাত্র সাত দিনে দিনেই ৪৪৩ জন আক্রান্ত হয়েছে। ঢাকার বাইরে চট্টগ্রাম বিভাগে তিনজন ও খুলনা বিভাগে মাত্র একজন ডেঙ্গুতে আক্রান্তের খবর পাওয়া গেছে।\nন্যাশনাল হেলথ ক্রাইসিস ম্যানেজমেন্ট সেন্টার ও কন্ট্রোল রুমের তথ্যানুযায়ী, ২০১৭ সালে ২ হাজার ৭৫৯ জন ডেঙ্গুতে আক্রান্ত হয়। এদের মধ্যে আটজনের মৃত্যু হয়। ২০১৬ সালে ৬ হাজার ৭৬ জন আক্রান্ত হয়। আর মৃত্যু হয় ১৪ জনের। ২০১৫ সালে ৩ হাজার ১৬২ জন আক্রান্ত হয়। মৃত্যু হয় ছয়জনের। ২০১৪ সালে ৩৭৩ জন, ২০১৩ সালে ১ হাজার ৪৭৮ জন, ২০১২ সালে ১ হাজার ২৮৬ জন, ২০১১ সালে ১ হাজার ৩৬২ এবং ২০১০ সালে ৪০৯ জন ডেঙ্গু রোগে আক্রান্ত রোগী হাসপাতালে চিকিৎসা নিয়েছে।\nডেঙ্গু জ্বরে আক্রান্ত ও মৃত্যুর পরিসংখ্যান বিশ্লেষণ করে দেখা যায়, ২০০২ সালে সর্বোচ্চ ৬ হাজার ২৩২ জন আক্রান্ত ও ২০০০ সালে সর্বোচ্চ ৯৩ জনের মৃত্যু হয়। ২০১৭ সালে আক্রান্তের সংখ্যা ২ হাজার ৭৬৯ জন ও মৃতের সংখ্যা হ্রাস পেয়ে আটজনে নেমে আসে।\nজানা গেছে, ডেঙ্গু জ্বরের ধরন ও প্রাদুর্ভাবের বিষয়টি সার্বক্ষণিক পর্যবেক্ষণ করে রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)। এই প্রতিষ্ঠানের বিশেষজ্ঞ চিকিৎসকরা বলেছেন, জুন থেকে সেপ্টেম্বরে এডিস মশার উপদ্রব বাড়ে। এডিস মশা যেন বংশবিস্তার করতে না পারে সেদিকে খেয়াল রাখতে হবে।\nবাসা বা বাড়ির আঙিনার কোথাও যেন পানি জমে না থাকে সে বিষয়েও সচেতন হওয়ার পরামর্শ বিশেষজ্ঞদের। স্বাস্থ্য অধিদফতরের রোগ নিয়ন্ত্রণ শাখার ডেপুটি প্রোগ্রাম ম্যানেজার (ডেঙ্গু ও ম্যালেরিয়া) ডা. আক্তারুজ্জামান বলেন, ঢাকা উত্তর সিটি করপোরেশনের ২৫নং ওয়ার্ডে এবং দক্ষিণ সিটি করপোরেশনের ৪২ ওয়ার্ডে এডিস মশার প্রজনন ক্ষেত্র ও রোগের লক্ষণ নিয়ে আগেই জরিপ করা হয়েছে।\nবঙ্গবন্ধু শেখ মুজিব মেডিকেল বিশ্ববিদ্যালয়ের মেডিসিন অনুষদের ডিন অধ্যাপক ডা. এ বি এম আবদুল্লাহ বলেন, আগে ডেঙ্গু জ্বরের অন্যতম লক্ষণ ছিল শরীরে র‌্যাশ থাকা কিন্তু চলতি বছরের ডেঙ্গু রোগীদের শরীরে র‌্যাশ কম দেখা যাচ্ছে। ধরন পাল্টেছে। হেমোরেজিক ডেঙ্গু এবার অনেক বেশি। রক্তের প্লাটিলেট দ্রুত কমে যাচ্ছে, রক্তপাতের ঝুঁকি বেশি থাকছে এবারে ডেঙ্গুতে।\nগাউট বা গেঁটেবাতের ব্যথা\n৮ বিভাগে নতুন ৮টি হাসপাতাল হবে : স্বাস্থ্যমন্ত্রী\nধুলায় নগরে শ্বাসকষ্টে শিশুরা\nজন্ডিস লিভারের অন্যতম শত্রু


প্রকাশ 2022-05-27 10:18:48 8,938\n২২ হাজার কোটি টাকা আসার কথা, সেখানে কেন ৭শ-৮শ কোটি টাকা আসল! আমাদের কাছে তো দেড়-দুই বছরের স্টেইটমেন্ট আছে, টাকাগুলো গেল কই? -প্রশ্ন তুললেন পুজিবাজার নিয়ন্ত্রক সংস্থা বাংলাদেশ সিকিউরিটিজ অ্যান্ড এক্সচেঞ্জ কমিশন (বিএসইসি)-এর চেয়ারম্যান অধ্যাপক শিবলী রুবাইয়াত-উল-ইসলাম।\nফরেন রিজার্ভ নিয়ে যারা ভয় পাচ্ছেন তাদের উদ্দেশ্যে তিনি বলেন, এ মাসে দেড় থেকে দুই বিলিয়ন ডলার রেমিট্যান্স এসেছে। আর আমাদের এ বছরের ডেবট (ঋণ) হচ্ছে দুই বিলিয়ন ডলার, সামনের বছর তা চার বিলিয়ন ডলার যাবে। যে দেশটা এক মাসের রেমিট্যান্স দিয়ে এক বছরের ঋণ পরিশোধ করতে পারে সে দেশটা কীভাবে ডিফল্ট (দেউলিয়া) হবে।\nরাজধানীর বঙ্গবন্ধু আন্তর্জাতিক সম্মেলন কেন্দ্রে ২৬ মে রাতে ” বিএসইসি-বিএপিএলসি- সিএমএসএফ ত্রিপক্ষীয় সংলাপ” শীর্ষক এক অংশীদারিত্ব অনুষ্ঠানে প্রধান অতিথির বক্তৃতায় তিনি এসব জানান। অংশীদারত্বের মাধ্যমে বাজারকে দৃঢ় ও মজবুত করতে ক্যাপিটাল মার্কেট স্ট্যাবিলাইজেশন ফান্ডের উদ্যোগে আয়োজিত হয় ত্রিপক্ষীয় সংলাপ।\nএতে সভাপতিত্ব করেন ক্যাপিটাল মার্কেট স্ট্যাবিলাইজেশন ফান্ডের (সিএমএসএফ) সাবেক প্রিন্সিপাল সেক্রেটারি ও চেয়ারম্যান মো. নজিবুর রহমান। বিশেষ অতিথি হিসেবে আসন অলঙ্কৃত করেন বিএসইসির কমিশনার ড. শেখ শামসুদ্দিন আহমেদ ও বাংলাদেশ এসোসিয়েশন অব পাব্লিক লিস্টেড কোম্পানিজ (বিএপিএলসি) এর প্রেসিডেন্ট এম. আনিস উদ দৌলা।\nবিশেষ অতিথির বক্তব্যে কমিশনার বাজার ফিরিয়ে আনার লক্ষ্যে নতুন নতুন কোম্পানিগুলোকে বাজারে “লিস্টেড” করার আহবান জানান। এ সময় বাজারকে স্থিতিশীল রাখতে বিএসইসি তার সর্বোচ্চ দিয়ে যাচ্ছে উল্লেখ করে তিনি বলেন, এখনো অনেক প্রতিষ্ঠান আছেন ক্যাপিটাল মার্কেট স্ট্যাবিলাইজেশন ফান্ডে বিনিয়োগ করেন নাই। তাই তিনি এসব প্রতিষ্ঠানের তালিকা তৈরি করে “ক্যাম্পেইন” করতে হবে। এমটা করা হলে বাজার মূলধন বাড়বে ও বাজার অস্থিরতা কাটবে তিনি মনে করেন।\nপ্রধান অতিথির বক্তৃতায় জানা গেছে, করোনকালে দেশের রিজার্ভের পরিমাণ ছিল প্রায় থার্টি (৩০) বিলিয়নের আশেপাশে। সেসসয় মিল-কারখানা বন্ধ ছিল, জাহাজ চলত না, সাপ্লাই-চেইন ব্যহত হত। তারপরেও রিজার্ভের পরিমাণ বেড়ে ৪০ বিলিয়ন ডলারে উন্নীত হয়।\nএদিকে বিশেষ অতিথির বক্তৃতায় বাংলাদেশ এসোসিয়েশন অব পাব্লিক লিস্টেড কোম্পানিজ (বিএপিএলসি) এর প্রেসিডেন্ট এম. আনিস উদ দৌলা বিনিয়োগকারী ও ইস্যুয়ারদের স্বার্থ সুরক্ষার বিষয়ে মতামত দেন। এ সময় তিনি ‘কেন বাজারে বড় বড় কোম্পানিগুলো আসছে না’ সে বিষয়ে বিএসইসিকে নিরপেক্ষ তদন্ত করার আহবান জানান। সেইসাথে বিদেশি বিনিয়োগকারী কোম্পানিগুলো কেন সরে যাচ্ছে তা নিয়ে গবেষণা করার কথা বলেন তিনি।\nতিনি মনে করেন, সকল সদস্যরা ফান্ডটিকে সহায়তা দিতে গুরুত্বপূর্ণ ভূমিকা পালন করতে পারে। এ জানিয়ে তিনি তার বক্তব্য সমাপ্তি করেন।\nনিজেদের যে সীমাবদ্ধতা র‍য়েছে তা বিএসইসির চেয়ারম্যান নিজেই অকপটে স্বীকার করেছেন। তিনি আরও বলেন, দুই বছরে আইসিবি সাড়ে ৮ হাজার কোটি টাকা লোকসান করে এবছর ৪শ-সাড়ে ৪শ কোটি টাকার প্রফিট করেছে। তবে আইসিবির আরও শক্তিশালী হওয়া দরকার বলে তিনি উল্লেখ করেন।\nতবে তিনি আইসিবির উপর চাপ ও বাজার পরিস্থিতি নিয়ে প্রধানমন্ত্রীর সাথে কথাও বলেছেন বলে জানান। তিনি আরও জানান, এক সপ্তাহের মধ্যে বাজার ঠিকঠাক হয়ে যাবে।\nসর্বশেষ বক্তৃতায় সিএমএসএফ-এর সাবেক প্রিন্সিপাল সেক্রেটারি ও চেয়ারম্যান মো. নজিবুর রহমান বলেন, ক্যাপিটাল মার্কেট স্ট্যাবিলাইজেশন ফান্ডকে বিএসইসির এক “ইনোভেটিভ আইডিয়া” উল্লেখ করেছেন। তিনি বলেন, ফান্ডটি যুক্ত রয়েছে আইসিবি, সিডিবিএল, সিসিবিএল, বিআইসিএম, সিএসই, ডিএসই, এসইসি। এখানে যেহেতু এ সমস্ত প্রতিষ্ঠান যুক্ত রয়েছে সেহেতু আপনারা এতে আস্থা রাখতে পারেন।\nপ্রধান অতিথি তার বক্তব্যে এক ধরনের প্রতিক্রিয়া ব্যক্ত করে অনলাইন ও প্রিন্ট মিডিয়ার উদ্দেশ্যে একটি বার্তা দিয়েছেন। সেখানে তিনি বলেছেন, যারা মিডিয়া ও সোশ্যাল মিডিয়াতে না জেনে, না বুঝে একটা দেশের মানুষকে ভয় দেখিয়ে তাদের নরমাল এ্যক্টিভিটিতে বাধা দেয় তাদেরকে প্রতিরোধ করতে হবে। এদেশের অর্থনীতি বেশ শক্তিশালী। তাদের কথায় ভয় না পাওয়ার জন্য তিনি তাদেরকে সাহসও দেন।\nএর আগে ডিসকাশন প্যানেল হয়। একে দুটি অংশে ভাগ করা হয়। প্রথম অংশে নির্বাচিত চারজন কোম্পানির প্রতিনিধিদের ২ মিনিট করে সময় দেয়া হয়, সিএমএসএফ সম্পর্কে তাদের অভিজ্ঞতা বা মতামত ব্যক্ত করার জন্য যেখানে তারা আশা করছেন ফান্ডটি বিনিয়োগকারীদের মাঝে ইতিবাচকতা আনবে ও শেয়ারহোল্ডারদেরকে সুবিধা দিবে।\nপরবর্তী অংশে ছিল প্রশ্নোত্তর পর্ব। প্যানেলটি পরিচালনা করেন বিএসইসির প্রাক্তন কমিশনার এবং শান্তা অ্যাসেট ম্যানেজমেন্ট লিমিটেডের ভাইস-চেয়ারম্যান আরিফ খান। উত্তরদাতা হিসেবে সেসময় উপস্থিত ছিলেন মোঃ ইউনুসুর রহমান, চেয়ারম্যান, ডিএসই, আসিফ ইব্রাহিম, চেয়ারম্যান, সিএসই, কাজী সানাউল হক, চেয়ারম্যান, রূপালী ব্যাংক লিমিটেড, এবং জনাব রিয়াদ মাহমুদ, সাবেক ভাইস প্রেসিডেন্ট , বিএপিএলসি। তাদের প্রত্যেককে দুটি করে প্রশ্ন করা হয়।\nএছাড়া মূল বক্তব্যের পূর্বে মোঃ মনোয়ার হোসেন এফসিএ, চিফ অফ অপারেশন (সিওও), সিএমএসএফ এর একটি বিশ্লেষণাত্মক প্রতিবেদন উপস্থাপনা করেন।\nউল্লেখ্য যে, সিকিউরিটিজ অ্যান্ড এক্সচেঞ্জ কমিশন (বিএসইসি) সাধারণ বিনিয়োগকারীদের স্বার্থ সংরক্ষণ ও পুঁজিবাজারে স্থিতিশীলতা আনয়নের জন্য তিন বছরের অধিক সময়ের জন্য অদাবিকৃত/ অ-বন্টনকৃত নগদ বা স্টক লভ্যাংশের উপর ভিত্তি করে সিএমএসএফ গঠন করে।


বিএনপিকে ১৫০ আসন দিতে চান বি. চৌধুরীPrimenewsbd\nঢাকা: একাদশ সংসদ নির্বাচনে বিরোধী জোটের জন্য ৩০০ আসন বণ্টনের রূপরেখা দিয়েছেন বিকল্পধারা বাংলাদেশের প্রেসিডেন্ট ও যুক্তফ্রন্ট চেয়ারম্যান একিউএম বদরুদ্দোজা চৌধুরী। এর মধ্যে বিএনপিকে ১৫০ এবং যুক্তফ্রন্ট ও অন্যান্য দলকে ১২০ আসন দেওয়ার প্রস্তাব করেছেন তিনি। এ ছাড়া সুশীল সমাজকে ১০ আসন এবং জামায়াত ছাড়া বিএনপি জোটের অন্যান্য শরিকদের ২০ আসন দিতে চান সাবেক এই রাষ্ট্রপতি।\nসম্প্রতি বি. চৌধুরীর এই আসন বণ্টনের লিখিত প্রস্তাব বিএনপি মহাসচিব মির্জা ফখরুল ইসলাম আলমগীরের হাতে পৌঁছে দেওয়া হয়েছে।\nএ প্রসঙ্গে বিএনপির স্থায়ী কমিটির একজন সদস্য বলেন, ‘এ ধরনের প্রস্তাব যুক্তিযুক্ত নয়। বিএনপি চেয়ারপারসন খালেদা জিয়া কারাবন্দি হওয়ার আগে দেশের চলমান সংকট উত্তরণে জাতীয় ঐক্যের ডাক দিয়েছিলেন। তিনি সেখানে বি. চৌধুরী ও ড. কামালসহ অন্যদের আহ্বান জানিয়েছিলেন। খালেদা জিয়া কারাবন্দি থাকাকে দুর্বলতা ভাবলে ভুল হবে।’\nতবে এ বিষয়ে জাতীয় ঐক্য প্রক্রিয়ার অন্যতম নেতা সুলতান মনসুর বলেন, ‘আমাদের উদ্দেশ্য হচ্ছে গণতন্ত্র পুনরুদ্ধার ও দেশের সুরক্ষা। সে ক্ষেত্রে আমাদের কোনো শর্ত নেই।’


ভ্যাট আইন বাস্তবায়নে চাপে পড়বে মানুষ\n/ জাতীয় / ভ্যাট আইন বাস্তবায়নে চাপে পড়বে মানুষ\nসাধারণ বাস থেকে শীতাতপ নিয়ন্ত্রিত বাস, আবাসিক হোটেল, রেস্তোরাঁসহ ট্যারিফ হারে ভ্যাট আরোপ হওয়াতে সাধারণ মানুষের ওপর খরচের চাপ বাড়বে। প্রতিটি ক্ষেত্রে গুনতে হবে অতিরিক্ত টাকা। সাধারণ ভোক্তার কাছ থেকে ভ্যাটের ১ লাখ ২৭ হাজার ৬৭১ কোটি টাকা আদায় হবে। এতে সব ধরনের ব্যয় বাড়বে। এনবিআর সূত্রে এসব তথ্য জানা গেছে।\nনতুন ভ্যালু অ্যাডেড ট্যাক্স (ভ্যাট) আইন সংসদে পাস হয় ২০১২ সালে। এরপর আইনটি ২০১৭ সালের ১ জুলাই থেকে বাস্তবায়নের সিদ্ধান্ত নিয়েছিল সরকার। কিন্তু বাস্তবায়ন শুরুর মাত্র দুই দিন আগে তা দুই বছর পিছিয়ে দেওয়া হয়। দুই বছর স্থগিত থাকার পর আগামী অর্থবছর (২০১৯-২০) অর্থাৎ ১ জুলাই থেকে নতুন ভ্যাট আইন বাস্তবায়ন করা হবে বলে বর্তমান সরকারের নতুন অর্থমন্ত্রী আ হ ম মুস্তফা কামাল ইঙ্গিত দিয়েছেন। তিনি বলেন, আগামী জুলাই মাস থেকে নতুন ভ্যাট আইন কার্যকর হবে।\nএদিকে এনবিআর সূত্র জানায়, এবার বাজেটে জাতীয় রাজস্ব বোর্ডের (এনবিআর) লক্ষ্যমাত্রা নির্ধারণ করা হয়েছে ৩ লাখ ২৫ হাজার ৬০০ কোটি টাকা। এর মধ্যে ভ্যাট থেকে আদায় করা হবে ১ লাখ ১৭ হাজার ৬৭১ কোটি টাকা। যা ভোক্তাদের দিতে হবে। এতে সাধারণ মানুষের বিশেষ করে মধ্যবিত্ত ও নিম্ন মধ্যবিত্তের ওপর বড় ধরনের চাপ তৈরি হবে। যদিও এনবিআর বলছে সবদিক বিচার-বিশ্লেষণ করেই ভ্যাটের হার নির্ধারণ করা হয়েছে।\nসূত্র আরো জানায়, ৩০ জুন বাজেট পাস হবে। আর ১ জুলাই থেকে তা কার্যকর হবে। ভ্যাট আরোপ করা হয়েছে, আবাসিক হোটেল, রেস্তোরাঁ ও ফাস্টফুড শপ, মিষ্টান্ন ভান্ডার, আসবাবপত্রের বিক্রয়কেন্দ্র, পোশাক বিক্রির কেন্দ্র ও বুটিক শপ, বিউটি পার্লার, ইলেকট্রনিক ও ইলেকট্রিক্যাল গৃহস্থালি সামগ্রীর বিক্রয় কেন্দ্র, কমিউনিটি সেন্টার, অভিজাত শপিং সেন্টারের অন্তর্ভুক্ত সব ব্যবসায়ী প্রতিষ্ঠান, ডিপার্টমেন্টাল স্টোর, জেনারেল স্টোর ও সুপার শপ, বড় ও মাঝারি ব্যবসায়ী (পাইকারি ও খুচরা) প্রতিষ্ঠানে। এতে যেকোনো পণ্য ক্রয়ের সঙ্গে একজন ভোক্তাকে ভ্যাট পরিশোধ করতে হবে। ফলে বাড়বে জীবনযাত্রার ব্যয়।\nএদিকে সংশ্লিষ্ট অনেকে বলছেন, ভ্যাট আইন কার্যকর করাই বড় চ্যালেঞ্জ। অন্যদিকে নতুন ভ্যাট আইন কার্যকরের পর কী ধরনের প্রভাব পড়তে পারে, তা নিয়ে বিভিন্ন সময় অর্থনীতিবিদরা বিভিন্ন ধরনের কথা বলেছেন। প্রধানমন্ত্রীর কার্যালয় থেকে বিষয়টি নিয়ে একটি বিশ্লেষণ তৈরি করা হয়েছে। কিছুদিন আগে তা অর্থ মন্ত্রণালয়েও পাঠানো হয়েছে।\nঅবশ্য অর্থনীতিবিদ ও বিশেষজ্ঞরা বলেছেন, এবারের বাজেটের বড় চ্যালেঞ্জ হচ্ছে, নতুন ভ্যাট আইন কার্যকর করা। কারণ, ব্যবসায়ীদের খুশি রাখতে হবে। তবে ভোক্তা বা জনগণকে চাপে ফেলা যাবে না। এদিকে আবার বাড়তি রাজস্ব আয়ের লক্ষ্য অর্জন করতেই হবে। এই ত্রিমুখী চাপ সামাল দিয়ে আর্থিক খাতের গুরুত্বপূর্ণ এই আইনটি বাস্তবায়ন করতে হবে অর্থমন্ত্রীকে। এ ছাড়া আন্তর্জাতিক মুদ্রা তহবিল (আইএমএফ) এবং দাতাদের চাপ তো আছেই। ফলে সবাইকে খুশি রেখে খুব সতর্কতার সঙ্গে এগোতে হবে অর্থমন্ত্রীকে।\nআন্তর্জাতিক মুদ্রা তহবিলের সাবেক কর্মকর্তা ও গবেষণা সংস্থা পিআরআইয়ের নির্বাহী পরিচালক ড. আহসান এইচ মনসুর বলেন, নতুন আইনে যেসব পরিবর্তন আনা হচ্ছে, তা কার্যকর হলে এবং সর্বক্ষেত্রে রেয়াতের সুযোগ না রাখলে করের বোঝা বাড়বে। এতে করে পণ্যদ্রব্যের দাম বাড়বে। ক্ষতিগ্রস্ত হবে দেশীয় শিল্প খাত। চাপে পড়বে সাধারণ মানুষ।\nনতুন ভ্যাট আইন বাস্তবায়ন হলে যেসব খাতে প্রভাব পড়তে পারে তা হচ্ছে, নির্মাণসামগ্রীর অন্যতম উপকরণ রড, ইট; সাধারণ মানুষের নিত্যপ্রয়োজনীয় পণ্য ওষুধ, ভোজ্য তেল, আবাসন খাতের সিআইশিট, এমএস প্রোডাক্ট, লেখার কাগজ ও নিউজপ্রিন্ট, বিভিন্ন জাতের মশলাসহ এ রকম প্রায় ১০০টি দেশীয় পণ্য আছে। জনস্বার্থে এসব পণ্যে বিশেষ ছাড় দিয়ে ট্যারিফ মূল্য ভিত্তিতে কম হারে ভ্যাট আদায় করা হয় বর্তমানে। নতুন আইনে ট্যারিফ ভ্যালু বাতিলের কথা বলা হচ্ছে। এর পরিবর্তে বাজার মূল্যে প্রযোজ্য হারে ওই সব পণ্য থেকে ভ্যাট আদায় করা হবে। কোনো ধরনের রেয়াত থাকছে না। এতে করে ওই সব পণ্যের উৎপাদন খরচ বাড়বে এবং জনজীবনে চাপ আসবে। এ ছাড়া বর্তমানে সেবা খাতের হোটেল, রেস্টুরেন্ট, নির্মাণ সংস্থা, আসবাব, স্বর্ণালংকার, তথ্যপ্রযুক্তিসহ ১৬টি খাত রয়েছে, যেখানে মূল্য সংযোজনের ওপর বা আংশিক মূল্যের ওপর ভ্যাট আহরণ করা হয়। নতুন আইনে এই নিয়ম বাতিল করে প্রকৃত লেনদেনের ওপর ভ্যাট আরোপের কথা বলা হচ্ছে। এ নিয়ম কার্যকর হলে ওই সব সেবা খাতের খরচ বাড়বে এবং জনগণের ওপর করের বোঝা বাড়বে বলে মনে করেন সংশ্লিষ্টরা।\nভ্যাট বাস্তবায়ন-সংক্রান্ত জটিলতা নিয়ে কথা হয় বিশ্বব্যাংকের বাংলাদেশ অফিসের প্রধান অর্থনীতিবিদ ড. জাহিদ হোসেনের সঙ্গে। তিনি বলেন, ভ্যাট বাস্তবায়নের বিষয়টি পুরোপুরি ক্লিয়ার করা প্রয়োজন। আর কীভাবে ভ্যাট আদায় করা হবে-তা-ও ব্যবসায়ীদের স্পষ্ট করা প্রয়োজন। এদিকে গত মঙ্গলবার সেন্টার ফর পলিসি ডায়ালগ (সিপিডি) বাজেট বিষয়ে বেশ কিছু সুপারিশ করেছে। তার মধ্যে অন্যতম ছিল-কৃষি খাতে গুরুত্বের বিষয়টি। কিন্তু ভ্যাট বাস্তবায়নে এদের ওপরও প্রভাব পড়বে। কারণ একজন কৃষকও একজন ভোক্তা।\nএদিকে ব্যবসায়ীরা বলছেন, সরকারের সঙ্গে ভ্যাট আইন বাস্তবায়ন নিয়ে আলোচনা হয়েছে। সরকার ভ্যাট আরোপের মাত্রা সহনীয় পর্যায়ে রাখবে। তবে ভ্যাট আইন বাস্তবায়নে এখনো পুরোপুরি প্রস্তুত নয় এনবিআর। কয়েক বছর ধরে ভ্যাট আইন বাস্তবায়নের প্রস্তুতি নিলেও অদ্যাবধি ইফডি মেশিনের বিষয়ে কিছুই চূড়ান্ত হয়নি। এখনো ইফডি মেশিন আমদানির বিষয়টি অস্পষ্ট। আমদানির বিষয়ে টেন্ডার করলে এখনো ব্যবসায়ীদের মধ্যে ভ্যাট আদায় করার মেশিন পৌঁছায়নি।\nএনবিআর কর্মকর্তারা বলছেন, ভ্যাট বাস্তবায়নে প্রস্তুত এনবিআর। আর সব ধরনের বিচার-বিশ্লেষণ করে এনবিআর ভ্যাটের হার চূড়ান্ত করেছে। তবে নতুন ভ্যাট আইন কার্যকর হলে মধ্যবিত্তের ওপর কিছুটা চাপ বাড়বে বলে জানান তারা।